Ir-Rapport Speċjali Nru 10/2012 “L-effettività tal-iżvilupp tal-persunal fil-Kummissjoni Ewropea”





GLOSSARJU Ambjent ta’ tagħlim : Klima organizzattiva li tħeġġeġ lill-persunal jieħu sehem f’attivitajiet ta’ tagħlim u tappoġġahom biex japplikaw ħiliet ġodda fuq il-post tax-xogħol. Ċertifikazzjoni : Proċedura li tippermetti lill-uffiċjali mill-grupp ta’ funzjoni ta’ Assistent (AST) isiru membri tal-grupp ta’ funzjoni ta’ Amministratur (AD) wara li jkunu lestew minn taħriġ u eżamijiet b’suċċess. E-CV (curriculum vitae elettronika) : Modjul tas-sistema ta’ informazzjoni dwar il-ġestjoni tar-riżorsi umani tal-Kummissjoni fejn il-persunal jista’ jdaħħal data fuq l-esperjenza tax-xogħol, l-edukazzjoni u l-ħiliet tiegħu. E-Learning : Tagħlim permezz tal-kompjuter. EPSO (L-Uffiċċju Ewropew għas-Selezzjoni tal-Persunal) : L-EPSO jorganizza u jwettaq proċeduri ta’ għażla f’isem l-istituzzjonijiet tal-Unjoni Ewropea. Id-deċiżjonijiet għar-reklutaġġ ta’ kandidati li għaddew jittieħdu minn kull Istituzzjoni. Eżerċizzju ta’ skrinjar : Analiżi annwali tal-bilanċ bejn il-persunal amministrattiv u operazzjonali tal-Kummissjoni. Gwida tal-karriera : Il-gwida tal-karriera għandha l-għan li tgħin lill-persunal iġesti l-karriera tiegħu eż. permezz ta’ għoti ta’ pariri dwar kif jista’ jagħmel l-aqwa użu minn ħilietu f’konformità mal-aspirazzjonijiet tiegħu. Il-gwida tal-karriera fil-Kummissjoni tingħata kemm fil-livell ċentrali mis-Servizz Ċentrali ta’ Gwida tal-Karriera (Central Career Guidance Service (SCOP)) jew fil-livell lokali mill-Uffiċjali Lokali ta’ Gwida tal-Karriera (Local Career Guidance Officers (ReLOPs)) maħtura minn kull Direttorat Ġenerali. Għarfien : Familjarità mal-fatti u mal-informazzjoni. Ħiliet : L-abbiltà għat-twettiq ta’ kompiti bi profiċjenza. Kompetenza : Ħila jew abbiltà għat-twettiq ta’ kompitu bi profiċjenza. Komunità ta’ prattika : Grupp ta’ nies b’interess komuni u li jagħmlu interazzjoni regolari biex jaqsmu t-tagħlim ma’ xulxin. Koordinatur tat-Taħriġ (COFO) : F’kull Direttorat Ġenerali, il-membru tal-unità inkarigata mit-tagħlim u l-iżvilupp li huwa responsabbli mit-tfassil u l-implimentazzjoni tal-politika dwar it-tagħlim u l-iżvilupp. Il-laqgħat tal-COFO huma organizzati regolarment mid-Direttorat Ġenerali tar-Riżorsi Umani u tas-Sigurtà (id-DĠ Riżorsi Umani u Sigurtà) Livell ta’ prestazzjoni : Waħda minn ħames kategoriji ta’ prestazzjoni li ġejja mill-evalwazzjoni annwali tal-effiċjenza, l-abbiltà u l-imġiba ta’ min jokkupa impjieg. Mappa tat-taħriġ : Lista ta’ korsijiet ta’ taħriġ li kull membru tal-persunal għandu jattendi għalihom is-sena d-dieħla bi ftehim mal-Kap tal-Unità tiegħu. Mobbiltà : Iċ-ċaqliq minn uffiċjali tal-Kummissjoni minn impjieg għal ieħor fi ħdan l-istess Direttorat Ġenerali (DĠ) jew minn DĠ wieħed għal ieħor. Mobbiltà inter-DĠ : Mobbiltà minn Direttorat Ġenerali (DĠ) għal ieħor. Mobbiltà intra-DĠ : Mobbiltà fi ħdan l-istess Direttorat Ġenerali (DĠ). Prestazzjoni insuffiċjenti : Nuqqas persistenti minn membru tal-persunal biex jilħaq ir-rekwiżiti tal-impjieg tiegħu — li jinkludu l-ilħuq ta’ tiri (effiċjenza) jew l-għoti ta’ servizz sodisfaċenti (abbiltajiet u mġiba). Fil-kuntest tal-evalwazzjoni fil-Kummissjoni, il-prestazzjoni insuffiċjenti hija definita bħala inqas minn 9,5 punti qabel l-2008, jew il-livell ta’ prestazzjoni IV mill-2009 sal-2011. Promozzjoni : Pass ’il quddiem lejn il-grad ogħla li jmiss. Qafas ta’ tagħlim u żvilupp : Dokument tal-Kummissjoni li jidentifika ħtiġijiet ta’ taħriġ strateġiċi u attivitajiet ta’ taħriġ ippjanati. Scorecard tal-HR : Dokument tal-Kummissjoni li juri firxa ta’ indikaturi dwar il-persunal f’rati ta’ karigi u postijiet vakanti. Sekwenza tat-taħriġ : Serje ta’ korsijiet imfassla biex dawk li qegħdin jitgħallmu jkunu jistgħu jtejbu l-għarfien u l-ħiliet tagħhom b’mod progressiv. Simulatur tal-ippjanar tal-forza tax-xogħol : Għodda li turi l-probabbiltajiet, ibbażati fuq rekords tal-imgħoddi, ta’ persunal li jitlaq minn DĠ. Sistema ta’ informazzjoni dwar l-impjiegi : Sistema li turi, għal kull kariga fil-Kummissjoni, l-esperjenza, l-edukazzjoni u l-ħiliet meħtieġa għat-twettiq tal-funzjonijiet marbuta mal-impjieg. Strument ta’ ppjanar tal-impjiegi u tal-kompetenza : Għodda li qiegħda tiġi żviluppata bħalissa biex tgħin fl-identifikazzjoni ta’ ħtiġijiet ta’ impjiegi futuri fil-Kummissjoni. SYSLOG : Is-sistema ta’ informazzjoni dwar il-ġestjoni tat-taħriġ tal-Kummissjoni. Tagħlim formali : Tagħlim intenzjonali li huwa organizzat f’termini tal-objettivi eż. taħriġ immexxi minn għalliem jew e-learning strutturat. Tagħlim informali : Tagħlim li mhuwiex organizzat jew strutturat formalment eż. ikkowċjar, tagħlim fuq il-post tax-xogħol, qsim ta’ esperjenzi ma’ kollegi. Tagħlim u żvilupp : Il-proċess ta’ kisba jew ta’ titjib ta’ għarfien u ħiliet. Taħriġ : It-trasferiment ta’ għarfien u ħiliet. Żvilupp tal-karriera : Il-ġestjoni tal-karrieri minn individwi u organizzazzjonijiet (eż. permezz ta’ ċaqliq minn impjieg għal ieħor u promozzjonijiet). Żvilupp tal-persunal : Jinkludi taħriġ, tagħlim formali u informali, mobbiltà fix-xogħol u l-aspetti l-oħra kollha tal-ġestjoni tar-riżorsi umani marbuta mat-titjib tal-għarfien u l-ħiliet tal-impjegati. SOMMARJU EŻEKUTTIV I. Il-Kummissjoni tiddependi fuq it-33000 membru tal-persunal tagħha biex tilħaq l-objettivi tagħha. Biex ikollu prestazzjoni effettiva, il-persunal irid jikseb ħiliet u jżommhom aġġornati permezz ta’ taħriġ, tagħlim informali u ċaqliq minn impjieg għal ieħor. Dan huwa partikolarment importanti fil-Kummissjoni minħabba l-karriera twila u r-rata baxxa ta’ ċaqliq tal-persunal permanenti tagħha (il-paragrafi 1 sa 5). II. Sabiex jiġi eżaminat kemm il-Kummissjoni tippermetti lill-persunal tagħha jiżviluppa b’mod effettiv, il-verifika indirizzat l-erba’ mistoqsijiet li ġejjin (ara l-paragrafi 6 sa 7): (a) Il-Kummissjoni tallinja l-iżvilupp tal-persunal mal-ħtiġijiet tal-organizzazzjoni? (b) Il-Kummissjoni tagħti opportunitajiet lill-persunal biex jiżviluppa? (c) L-ambjent tax-xogħol jimmotiva lill-persunal biex jiżviluppa l-ħiliet tieghu u biex japplikahom fuq il-post tax-xogħol? (d) Il-Kummissjoni tevalwa l-effettività tal-azzjonijiet meħuda għall-iżvilupp tal-persunal? III. Il-Kummissjoni m’għandhiex biżżejjed informazzjoni konsolidata dwar il-ħiliet eżistenti tal-persunal tagħha jew dwar il-ħiliet li jeħtieġu. L-introduzzjoni ta’ sistema ġdida ta’ evalwazzjoni fl-2012 u l-iżvilupp ulterjuri tal-curriculum vitae elettronika (e-CV) għandhom il-għan li jtejbu l-informazzjoni disponibbli fuq il-ħiliet tal-persunal. L-istrateġija tal-Kummissjoni għall-iżvilupp tal-persunal ma turix b’mod konvinċenti kif l-azzjonijiet għall-iżvilupp se jikkontribwixxu għall-ilħuq tal-objettivi tal-organizzazzjoni. B’l-istess mod, il-mapep tat-taħriġ individwali ma ffukawx bil-preċiż fuqhom. Xi diskrepanzi fil-ħiliet mhumiex indirizzati biżżejjed u l-maniġers iqisu li xi azzjonijiet għall-iżvilupp, bħal xi korsijiet fl-ilsna u ċaqliq minn impjieg għal ieħor, ma jirriżultawx f’effettività akbar fuq il-post tax-xogħol (ara l-paragrafi 8 sa 21). IV. Il-Kummissjoni tipprovdi firxa wiesgħa ta’ opportunitajiet għall-persunal biex dan jiżviluppa permezz ta’ taħriġ, tagħlim informali u ċaqliq minn impjieg għal ieħor. Fl-2010, il-persunal attenda għal medja ta’ 6,9 ijiem f’taħriġ formali u huwa stmat li qatta’ 4 ijiem f’taħriġ informali. Kull sena bejn l-2005 u l-2010 medja ta’ 6 % tal-persunal iċċaqlaq lejn DĠ ieħor. Il-persunal għandu wkoll opportunitajiet konsiderevoli biex ibiddel l-impjiegi fi ħdan l-istess DĠ (ara l-paragrafi 22 sa 28). V. Il-Kummissjoni ma ħolqitx ambjent ta’ tagħlim b’saħħtu biżżejjed biex tikkapitalizza fuq l-offerta ta’ tagħlim estensiva (ara l-paragrafi 29 sa 42). (a) Is-sistemi tal-Kummissjoni ma jimmonitorjawx mill-qrib jekk il-persunal jiħux sehem f’azzjonijiet ippjanati għall-iżvilupp. Fl-2010, il-persunal attenda għal 35 % biss tal-korsijiet ippjanati fil-mapep tat-taħriġ tiegħu; (b) Għalkemm il-persunal tal-Kummissjoni ħa sehem f’medja ta’ 6,9 ijiem taħriġ fl-2010, 30 % tal-persunal ħadu sehem f’inqas minn jumejn taħriġ. Il-persunal ta’ età akbar fi gradi ogħla ġeneralment jieħdu sehem f’inqas taħriġ; (c) Hemm rati għoljin ta’ assenza u waqfiet qabel iż-żmien minn korsijiet fl-ilsna; (d) Il-persunal u l-maniġers tal-Kummissjoni stess jagħtu xi korsijiet ta’ taħriġ (16 % tat-taħriġ ġenerali u fl-IT) iżda mhux biżżejjed biex juru li l-organizzazzjoni tagħti valur għoli lill-iżvilupp tal-persunal; (e) Hemm appoġġ limitat biss biex ħiliet ġodda jiġu applikati fuq il-post tax-xogħol; (f) Is-sistema ta’ evalwazzjoni u promozzjonijiet fis-seħħ sal-2011 ma tagħrafx biżżejjed bejn wettieqa tajba li jiżviluppaw ħiliethom u wettieqa ta’ kwalità fqira li ma jagħmlux dan. Is-sistema l-ġdida introdotta fl-2012 għandha l-għan li tagħmel distinzjoni aktar ċara u li ma tippromwovix lil dawk li l-prestazzjoni tagħhom hija taħt il-medja. VI. Il-Kummissjoni tkejjel is-sodisfazzjon tal-persunal ma’ azzjonijiet għall-iżvilupp. Madankollu ma tivvalutax jekk il-persunal attendiex għat-taħriġ meħtieġ. Lanqas ma tivvaluta jekk kisbux ħiliet ġodda (bl-eċċezzjoni prinċipali tat-taħriġ fl-ilsna u b’ċertifikazzjoni). Hemm xi sforzi biex jiġi evalwat is-siwi ta’ azzjonijiet għall-iżvilupp fuq il-post tax-xogħol. Madankollu dawn huma bbażati l-aktar fuq l-opinjonijiet tal-persunal. Huwa rari li tintalab l-opinjoni tal-maniġers dwar l-effettività tat-taħriġ li jkun daħal għalih il-persunal u ftit li xejn isir użu mill-indikaturi tal-objettivi. Il-Kummissjoni ma tevalwax l-impatt tal-azzjonijiet għall-iżvilupp fuq ir-riżultati tal-organizzazzjoni. Konsegwentement m’għandhiex l-informazzjoni meħtieġa biex turi l-kontribuzzjoni tal-azzjonijiet għall-iżvilupp lejn l-ilħuq tal-objettivi tal-organizzazzjoni jew biex tinforma d-deċiżjonijiet dwar fejn għandhom jiġu mmirati r-riżorsi ta’ tagħlim u żvilupp (ara l-paragrafi 43 sa 58). VII. Abbażi ta’ dawn l-osservazzjonijiet ir-rakkomandazzjonijiet ewlenin tal-Qorti huma li l-Kummissjoni għandha (ara l-paragrafi 59 sa 68): (a) tiżgura li għandha biżżejjed informazzjoni konsolidata dwar il-ħiliet tal-persunal eżistenti u dwar dawk meħtieġa biex jiġu ffaċċjati l-isfidi tal-ġejjieni u tħejji strateġija li turi b’mod konvinċenti kif it-tagħlim u l-iżvilupp se jikkontribwixxu għall-ilħuq tal-għanijiet tal-organizzazzjoni; (b) tappoġġa dan il-proċess permezz ta’ titjib fis-sistemi għall-ippjanar ta’ taħriġ u ċaqliq minn impjieg għal ieħor; (c) tiżviluppa s-sistemi tagħha għall-monitoraġġ tal-parteċipazzjoni fl-azzjonijiet għall-iżvilupp; (d) tindirizza l-kwistjoni ta’ nuqqas ta’ prestazzjoni u tistimula parteċipazzjoni akbar fil-firxa wiesgħa ta’ opportunitajiet disponibbli għall-iżvilupp filwaqt li tirrikonoxxi lill-persunal li jiżviluppa ħilietu u dawk ta’ oħrajn; (e) tittestja u tiċċertifika l-kisba ta’ ħiliet ġodda fejn huwa prattikabbli, u tappoġġa l-applikazzjoni tagħhom fuq il-post tax-xogħol billi tipprovdi attivitajiet ta’ segwitu; (f) tevalwa kemm huwa effettiv il-mod kif l-azzjonijiet għall-iżvilupp jipprovdu lill-persunal b’ħiliet ġodda li jistgħu japplikaw fuq il-post tax-xogħol. INTRODUZZJONI 1. Il-Kummissjoni tiddependi mit-33000 [1] persunal tagħha biex tilħaq l-objettivi tagħha. Sabiex ikollu prestazzjoni effettiv, il-persunal irid jikseb u jżomm il-ħiliet tiegħu aġġornati. Dan huwa partikolarment importanti fil-Kummissjoni minħabba l-karriera twila u ċ-ċaqliq baxx tal-persunal permanenti tiegħu li jirrappreżenta 68 % tal-forza tax-xogħol. Il-Kummissjoni tista’ ddaħħal kompetenzi ġodda fil-għamla ta’ ċertu tipi ta’ persunal fuq kuntratti għal terminu fiss [2]. Madankollu, fil-kuntest kurrenti ta’ tnaqqis tal-persunal, l-iżvilupp personali u professjonali kontinwu huwa essenzjali biex il-persunal jagħmel il-kontribuzzjoni l-aktar effiċjenti u effettiva tiegħu lejn l-ilħuq tal-objettivi tal-Kummissjoni. 2. Il-persunal iżomm u jiżviluppa ħiliet permezz ta’ taħriġ, tagħlim informali u ċaqliq minn impjieg għal ieħor. Il-baġit annwali tal-Kummissjoni għal ħarrieġa esterni u materjali tat-tagħlim fl-2010 kien ta’ EUR 26,6 miljun [3]. Barra minn hekk, l-investiment annwali f’attivitajiet ta’ tagħlim u żvilupp fl-2010 kien jinkludi 230000 jiem tal-persunal b’parteċipazzjoni f’taħriġ u l-ekwivalenti ta’ 310 membri tal-persunal li amministraw u taw taħriġ u attivitajiet ta’ żvilupp tal-karriera. 3. Id-Direttorat Ġenerali inkarigat mir-Riżorsi Umani (id-DĠ Riżorsi Umani u Sigurtà) huwa responsabbli mill-identifikazzjoni tal-ħtiġijiet tat-tagħlim strateġiku u tal-iżvilupp tal-Kummissjoni bħala ħaġa sħiħa. Huwa responsabbli wkoll mill-ġestjoni tal-offerta ta’ taħriġ ċentrali (korsijiet ta’ taħriġ proposti lill-persunal), bit-taħriġ fl-ilsna inkluż. Abbażi tal-istrateġija ta’ tagħlim u żvilupp ċentrali, id-Direttorati Ġenerali (DGs) jiżviluppaw l-oqsfa ta’ taħriġ u żvilupp tagħhom stess u jġestu l-offerta ta’ taħriġ lokali mmirata lejn il-persunal tagħhom stess. Il-maniġers ta’ grad medju (il-Kapijiet tal-Unità) huma responsabbli mill-identifikazzjoni tal-ħtiġijiet tal-iżvilupp tal-persunal tagħhom. 4. Il-membri tal-persunal individwali huma mistennija jaqdu rwol attiv biex jissodisfaw il-ħtiġijiet identifikati u biex jiżviluppaw il-potenzjal personali tagħhom. Ir-responsabbiltà għat-taħriġ tinqasam bejn l-individwu u l-Istituzzjoni [4]. 5. Il-White Paper tal-2000 fuq ir-Riforma tal-Kummissjoni [5] enfasizzat l-importanza tat-tagħlim u tal-iżvilupp u wasslet għad-dokumenti strateġiċi ewlenin li ġejjin: (a) id-Deċiżjoni tal-2002 fuq it-Taħriġ tal-Persunal li kellha l-għan li żżid l-għadd annwali ta’ jiem ta’ taħriġ minn 2,5 jiem fl-2000 għal 10 ijiem fl-2005; (b) il-Linji Gwida tal-2002 dwar il-Mobbiltà [6] li enfasizzaw l-importanza ta’ ċaqliq minn impjieg għal ieħor kemm għall-iżvilupp tal-individwu kif ukoll għall-kontribuzzjoni lejn l-ilħuq tal-objettivi tal-organizzazzjoni; (c) ir-Regolamenti tal-Persunal il-ġodda tal-2004 [7] li introduċew struttura ta’ karrieri maħsuba biex toffri inċentivi aktar ċari għall-persunal biex ikollhom prestazzjoni tajba. AMBITU U APPROĊĊ TAL-VERIFIKA 6. Il-verifika eżaminat kemm il-Kummissjoni tippermetti b’mod effettiv lill-persunal tagħha jiżviluppa permezz ta’ taħriġ, tagħlim informali u ċaqliq minn impjieg għal ieħor, u kif dawn l-azzjonijiet huma allinjati mal-objettivi tal-organizzazzjoni. Il-verifika indirizzat l-erba’ mistoqsijiet li ġejjin: (a) Il-Kummissjoni tallinja l-iżvilupp tal-persunal mal-ħtiġijiet tal-organizzazzjoni? (b) Il-Kummissjoni tagħti opportunitajiet lill-persunal biex jiżviluppa? (c) L-ambjent tat-tagħlim jimmotiva lill-persunal biex jiżviluppa l-ħiliet tieghu u biex japplikahom fuq il-post tax-xogħol? (d) Il-Kummissjoni tevalwa l-effettività tal-azzjonijiet meħuda għall-iżvilupp tal-persunal? 7. Il-verifika kienet ibbażata fuq: (a) eżami tad-dokumentazzjoni marbuta mal-politiki, il-proċeduri u l-għodod għall-iżvilupp tal-persunal tal-Kummissjoni; (b) intervisti strutturati mal-persunal tal-Kummissjoni fid-Direttorat Ġenerali tar-Riżorsi Umani u tas-Sigurtà (id-DĠ Riżorsi Umani u Sigurtà) u ħames Direttorati Ġenerali magħżula. Id-DĠ Komunikazzjoni, id-DĠ Żvilupp u Kooperazzjoni — EuropeAid, id-DĠ Ambjent, id-DĠ Soċjetà Informatika u l-Mezzi ta’ Komunikazzjoni u d-DĠ Politika Reġjonali. Dawn l-intervisti ġew segwiti b’noti bil-miktub dwar il-laqgħat miftiehma mad-DĠ konċernati. Il-ħames DĠ intgħażlu minn oqsma differenti tal-attività tal-Kummissjoni sabiex jingħata kampjun rappreżentattiv li jirrappreżenta s-sistemi u l-opinjonijiet; (c) stħarriġ ta’ 227 maniġer ta’ grad medju (l-aktar, Kapijiet tal-Unità) fil-ħames DĠ magħżula. L-istħarriġ talabhom fehmiethom dwar aspetti varji tal-iżvilupp tal-persunal. 127 maniġer (56 %) wieġbu għall-istħarriġ, li jirrappreżentaw 10 % tal-maniġers kollha ta’ grad medju tal-Kummissjoni. Barra minn hekk, il-verifika eżaminat ir-riżultati tal-Istħarriġ dwar l-Opinjoni tal-Persunal, imwettaq kull sentejn, l-aktar riċentement fl-2010 [8]; (d) analiżi tal-istatistika ġenerata mis-sistemi ta’ HR tal-Kummissjoni dwar aspetti varji tal-iżvilupp tal-persunal; (e) eżami ta’ evalwazzjonijiet preċedenti marbuta ma’ aspetti tal-iżvilupp tal-persunal fil-Kummissjoni. OSSERVAZZJONIJIET IL-KUMMISSJONI GĦANDHA BIŻŻEJJED INFORMAZZJONI KONSOLIDATA BIEX TALLINJA L-IŻVILUPP TAL-PERSUNAL MAL-ĦTIĠIJIET TAL-ORGANIZZAZZJONI MILL-QRIB? 8. Sabiex tallinja l-iżvilupp tal-persunal mal-ħtiġijiet tal-organizzazzjoni, il-Kummissjoni teħtieġ informazzjoni affidabbli dwar il-ħiliet eżistenti u dwar dawk meħtieġa biex jintlaħqu l-isfidi attwali u tal-ġejjieni. Din l-informazzjoni tinħtieġ biex tiġi prodotta strateġija li torbot l-azzjonijiet għall-iżvilupp mal-objettivi tal-politika. Strateġija bħal din tipprovdi qafas għall-ippjanar tal-iżvilupp tal-persunal individwali. Għaldaqstant il-verifika eżaminat jekk il-Kummissjoni għandhiex biżżejjed informazzjoni dwar il-ħiliet tal-persunal li jippermettuha tipproduċi strateġija għall-iżvilupp tal-persunal u pjanijiet għall-iżvilupp individwali f’konformità mal-ħtiġijiet tal-organizzazzjoni. IL-KUMMISSJONI QIEGĦDA TTEJJEB IS-SISTEMI BIL-MOD IL-MOD SABIEX TAGĦTI INFORMAZZJONI KONSOLIDATA DWAR ĦILIET EŻISTENI U MEĦTIEĠA 9. Il-Kummissjoni għandha tliet sistemi prinċipali għall-għoti ta’ informazzjoni dwar il-ħiliet eżistenti tal-persunal tagħha: (a) Valutazzjonijiet tar-reklutaġġ: bħala parti mill-proċess ta’ reklutaġġ il-persunal il-ġdid kollu tal-Kummissjoni huwa valutat mill-Uffiċċju Ewropew għas-Selezzjoni tal-Persunal (EPSO) bi tqabbil ma tmien kompetenzi prinċipali. Ir-riżultati tal-valutazzjoni jiġu reġistrati fuq passaport ta’ kompetenza; (b) Evalwazzjonijiet annwali: matul il-karriera tiegħu, l-imġiba, l-abbiltà u l-effiċjenza tal-persunal fit-twettiq ta’ xogħlu jiġu valutati fl-evalwazzjoni annwali [9]. Intużat sistema ta’ evalwazzjoni ġdida minn Jannar 2012 ’il quddiem; (c) Curriculum vitae elettronika (e-CV): il-persunal jista’ wkoll jirreġistra l-għarfien, il-ħiliet u l-esperjenza miksuba mill-impjiegi kurrenti u preċedenti fuq l-e-CV tiegħu. Din tipprovdi informazzjoni dwar il-potenzjal tiegħu biex jaħdem fi rwoli oħrajn. 10. Dawn is-sistemi, impoġġija flimkien, ma jipproduċux stampa affidabbli u konsolidata dwar il-ħiliet tal-persunal tal-Kummissjoni. Il-passaport ta’ kompetenza tal-EPSO huwa disponibbli għall-persunal reklutat sa mill-2010. Huwa jeżamina l-ħiliet fi struttura differenti għal dik tal-evalwazzjoni annwali li qiegħda tintuża sal-2011 (ara l-Istampa 1). B’riżultat ta’ dan, mhuwiex aġġornat jew segwit matul il-proċess ta’ evalwazzjoni. Il-Kummissjoni se tuża l-istess qafas ta’ tmien kompetenzi bħall-EPSO fil-proċess ta’ evalwazzjoni l-ġdid introdott mill-2012 li jippermetti allinjament eħfef bejn iż-żewġ għodod. STAMPA 1 STRUTTURA TAL-ĦILIET VALUTATI MILL-EVALWAZZJONI ANNWALI LI NTUŻAT SAL-2011 U L-PASSAPORT TA’ KOMPETENZA TAL-EPSO GĦAL DAWK LI GĦADHOM KIF ĠEW REKLUTATI Sors: Analiżi mill-Qorti Ewropea tal-Awdituri (QEA) tal-kriterji użati fl-evalwazzjoni annwali tal-Kummissjoni u fil-passaport ta’ kompetenza tal-EPSO. Evalwazzjoni annwali sal-2011 | Passaport ta’ kompetenza tal-EPSO għal dawk li għadhom kif ġew reklutati | Effiċjenza | L-organizzazzjoni u l-ippjanar tax-xogħol | Il-prijoritizzazzjoni u l-organizzazzjoni | It-twettiq tax-xogħol u l-iżgurar tal-kwalità | It-twassil tal-kwalità u tar-riżultati | Abbiltà | Il-ħiliet tekniċi | | Il-komunikazzjoni bil-fomm u bil-miktub | Il-komunikazzjoni | Il-komunikazzjoni f’laqgħat | Il-ħiliet ta’ negozjar | | L-analiżi ta’ problemi u l-applikazzjoni ta’ soluzzjonijiet | L-analiżi u u s-sejba ta’ soluzzjonijiet għall-problemi | L-għarfien tal-ambjent tax-xogħol | | It-tmexxija tan-nies | | Imġiba | Ix-xogħol ta’ tim | Il-ħidma mal-oħrajn | Il-kultura tas-servizz | | L-impenn lejn l-impjieg | | L-iżvilupp personali fil-kuntest tax-xogħol | It-tagħlim u l-iżvilupp | It-tmexxija | It-tmexxija | | Ir-reżiljenza | 11. Is-sistema ta’ evalwazzjoni u promozzjoni annwali li ntużat sal-2011: (a) tat punti lill-persunal li dan jakkumula sabiex jilħaq promozzjoni (promozzjoni għall-grad ogħla li jmiss) meta jkun laħaq limitu stabbilit minn qabel tal-punti ta’ promozzjoni. Il-kunsiderazzjonijiet marbuta mal-promozzjoni jnaqqsu l-fowkus tal-prestazzjoni fuq l-evalwazzjoni [10]; (b) ma tidentifikax b’mod affidabbli dak il-persunal bi prestazzjoni insuffiċjenti [11]. Mill-2004 ġew identifikati biss 37 każ ta’ prestazzjoni insuffiċjenti permezz tas-sistema ta’ evalwazzjoni (relatati ma’ 28 persuna differenti). Fl-2010, kien hemm tliet każijiet ta’ prestazzjoni insuffiċjenti minn xi 21700 membru tal-persunal permanenti evalwat. Indikazzjoni li l-prestazzjoni insuffiċjenti hija aktar mifruxa fir-realtà hija l-fatt li 32 % tal-maniġers ta’ grad medju li wieġbu għall-istħarriġ tal-verifika ddikjaraw li kienu ħabbtu wiċċhom ma’ sitwazzjonijiet ta’ prestazzjoni insuffiċjenti. 12. L-e-CV tista’ tintuża biex tinforma deċiżjonijiet dwar ċaqliq tal-persunal minn impjieg għal ieħor u b’hekk tippermetti lill-persunal jaħdem f’impjiegi fejn jista’ japplika jew jiżviluppa ħilietu. Din l-għodda hija partikolarment importanti għaliex iseħħ biss nofs iċ-ċaqliq tal-persunal wara l-pubblikazzjoni ta’ postijiet vakanti [12]. Hija tista’ tkun ta’ komplement għall-informazzjoni eżistenti minn netwerks informali u kuntatti personali. Għalkemm kienet id-database tal-kapital uman tal-Kummissjoni sa mill-2007 [13], il-Kummissjoni ma żviluppatx għodda ta’ tiftix sempliċi u effettiva għall-e-CV, ma varathiex formalment u lanqas ma staqsiet lill-persunal tagħha jlestiha. Sa tmiem l-2010, 25 % biss mill-persunal kienu lestew l-e-CV tagħhom. Minn dawn, 20 % biss ħallew lill-maniġers tal-Kummissjoni jaċċedu għaliha. Konsegwentement, il-maniġers kollha jistgħu jaraw l-e-CVs ta’ 5 % biss tal-persunal. 13. Il-Kummissjoni għandha għadd ta’ sistemi biex jgħinu lid-DĠ jidentifikaw il-ħiliet li jeħtieġu biex jikkonfrontaw l-isfidi attwali u tal-ġejjieni. Dawn jinkludu s-simulatur għall-ippjanar tal-forza tax-xogħol, l-iscorecard tal-HR, l-eżerċizzju ta’ skrinjar u s-sistema ta’ informazzjoni dwar l-impjiegi (ara l-Glossarju għal spjegazzjoni fil-qosor dwar dawn l-għodod). Madankollu s-sistemi bħalissa jiffukaw fuq l-għedud tal-persunal, u d-DĠ m’għandhomx sistemi biex jispeċifikaw il-ħiliet futuri li jeħtieġu. Il-Kummissjoni qiegħda tiżviluppa strument ta’ ppjanar tal-impjiegi u tal-kompetenza (għadu ma ġiex prodott) li huwa maħsub biex jgħin lid-DĠ jiżviluppaw pjanijiet strateġiċi tal-HR li jidentifikaw il-ħiliet meħtieġa għall-ilħuq tal-prijoritajiet tal-politika. L-ISTRATEĠIJA ĊENTRALI MINN FUQ GĦAL ISFEL MA TURIX B’MOD KONVINĊENTI KIF L-IŻVILUPP TAL-PERSUNAL SE JIKKONTRIBWIXXI GĦALL-ILĦUQ TAL-OBJETTIVI TAL-ORGANIZZAZZJONI 14. L-aħħar dokument strateġiku multiannwali fuq it-tagħlim kien id-Deċiżjoni tal-2002 dwar it-taħriġ tal-persunal. Bħalissa qiegħda titħejja strateġija għall-2012 sal-2015. Sadanittant il-Kummissjoni tipproduċi qafas ta’ tagħlim u żvilupp kull sena. Dawn l-oqsfa annwali jenfasizzaw it-tir kwantitattiv ta’ 7,5 ijiem ta’ tagħlim formali [14] u 2,5 ijiem ta’ tagħlim informali. Pereżempju ma jispjegawx l-objettivi tat-taħriġ fl-ilsna, li jirrappreżenta terz tal-offerta ta’ taħriġ formali proposta, f’dak li għandu x’jaqsam mal-ħtiġijiet tat-tħaddim tal-organizzazzjoni. L-oqsfa annwali ta’ tagħlim u żvilupp prodotti fil-livell tad-DĠ jagħmlu rabta aktar qawwija bejn it-taħriġ u l-objettivi tal-organizzazzjoni. Jispjegaw kif it-taħriġ deċentralizzat mogħti fil-livell tad-DĠ għandu l-għan li jikkontribwixxi għall-ilħuq tal-objettivi tad-DĠ. 15. Iċ-ċaqliq minn impjieg għal ieħor huwa mod kif il-persunal jista’ jiżviluppa u jitgħallem ħiliet ġodda. Il-Linji Gwida tal-2002 dwar il-Mobbiltà saħqu li ċ-ċaqliq minn impjieg għal ieħor għandu jkun ta’ benefiċċju kemm għall-organizzazzjoni kif ukoll għall-individwu. Il-Kummissjoni għarfet għal xi snin [15] li tinħtieġ politika ta’ mobbiltà aktar attiva sabiex iċ-ċaqliq minn impjieg għal ieħor jindirizza l-ħtiġijiet tal-organizzazzjoni u mhux biss il-kunsiderazzjonijiet tal-membru tal-persunal individwali [16]. 16. Madankollu ma hemm l-ebda pjan multiannwali għall-iżvilupp tal-persunal permezz ta’ ċaqliq minn impjieg għal ieħor biex issir kontribuzzjoni għall-ilħuq tal-objettivi tal-organizzazzjoni. Madankollu hemm xi inizjattivi li għandhom il-għan li jallinjaw il-mobbiltà mal-objettivi tal-organizzazzjoni b’mod aħjar. Pereżempju, id-DĠ Politika Reġjonali għandu pjanijiet biex jistabbilixxi Kumitat dwar l-Iżvilupp Professjonali li għandu l-għan li jallinja ċ-ċaqliq tal-persunal mal-objettivi tal-politika billi jimla l-postijiet vakanti bl-aqwa mod li jissodisfa l-ħtiġijiet tas-servizz. IPPJANAR MINN ISFEL GĦAL FUQ PERMEZZ TA’ DJALOGI DWAR IT-TAĦRIĠ, MAPEP TAT-TAĦRIĠ U GWIDA TAL-KARRIERA MHUWIEX IFFUKAT BIL-PREĊIŻ FUQ L-OBJETTIVI TAL-ORGANIZZAZZJONI 17. Il-maniġer ta’ grad medju għandu rwol importanti x’jaqdi fl-iżgurar li t-talbiet individwali għat-tagħlim u l-iżvilupp jikkorrispondu mal-ħtiġijiet tal-organizzazzjoni. Il-maniġers jitħaddtu dwar il-ħtiġijiet tat-tagħlim mal-persunal tagħhom kull sena, fil-kuntest tal-evalwazzjoni annwali, u dan jirriżulta f’mapep individwali tat-taħriġ (ara l-Istampa 2). Jeżistu sekwenzi tat-taħriġ għal xi karigi, li jagħtu gwida dwar it-taħriġ rakkomandat u alternattiv. 18. L-istħarriġ tal-verifika tal-maniġers ta’ grad medju sab li 90 % tal-wiġġieba ħasbu li l-mapep tat-taħriġ qiesu l-ħtiġijiet kemm tal-individwu kif ukoll tal-organizzazzjoni. F’dak li għandu x’jaqsam mal-ħtiġijiet individwali, 75 % tal-persunal iddikjaraw li l-offerta ta’ tagħlim issodisfat il-ħtiġijiet tagħhom fl-Istħarriġ tal-2010 tal-Opinjonijiet tal-Persunal [17].Madankollu l-istħarriġ tal-verifika tal-maniġers ta’ grad medju sab li l-wiġġieba qiesu li t-taħriġ fl-evalwazzjoni tal-persunal kien ta’ għajnuna akbar fil-valutazzjoni ta’ prestazzjoni tal-imgħoddi aktar milli fl-identifikazzjoni tal-ħtiġijiet tal-iżvilupp tal-ġejjieni. 44 % biss tal-wiġġieba qiesu li t-taħriġ fl-evalwazzjoni tal-persunal għenhom jistabbilixxu mapep tat-taħriġ għall-persunal tagħhom. L-istħarriġ tal-2010 tal-Opinjonijiet tal-Persunal sab li 42 % biss tal-persunal qablu li l-maniġer tagħhom appoġġahom biex huma jgħinu fl-identifikazzjoni tal-ħtiġijiet tat-taħriġ u tal-iżvilupp [18]. STAMPA 2 SISTEMI GĦALL-IPPJANAR TAT-TAĦRIĠ +++++ TIFF +++++ Sors: Il-QEA abbażi tal-proċeduri tal-Kummissjoni. 19. Hemm evidenza ta’ xi taħriġ li mhuwiex iffukat bil-preċiż fuq il-ħtiġijiet tal-organizzazzjoni: (a) It-taħriġ fl-ilsna jirrappreżenta terz tal-jiem ta’ taħriġ immirati (ara l-paragrafu 14). L-istħarriġ tal-verifika tal-maniġers ta’ grad medju sab li 36 % tal-wiġġieba ma qisux li t-taħriġ fl-ilsna għen lill-persunal jagħmlu xogħolhom aħjar (meta mqabbel ma’ 12 % għat-taħriġ fl-IT u 14 % għat-taħriġ ġenerali). L-Istampa 3 turi l-għadd ta’ parteċipanti f’korsijiet differenti fl-ilsna bejn l-2004 u l-2010. L-ilsna l-aktar użati fuq il-post tax-xogħol huma l-Franċiż u l-Ingliż u dawn irrappreżentaw 35 % u 18 % tal-korsijiet kollha fl-ilsna rispettivament. L-ilsna l-oħra huma ġeneralment inqas siewja b’mod dirett jew immedjat fuq il-post tax-xogħol għalkemm jista’ jkollhom benefiċċji fuq medda ta’ żmien medju sa twil. STAMPA 3 PARTEĊIPANTI FIL-KORSIJIET FL-ILSNA MILL-2004 SAL-2010 +++++ TIFF +++++ Sors: Id-DĠ Riżorsi Umani u Sigurtà. (b) Għalkemm l-offerta ta’ taħriġ fil-għamla tal-katalgu ta’ taħriġ hija maħsuba biex twieġeb għall-ħtiġijiet tat-taħriġ ġenerali, il-persunal jista’ jagħżel korsijiet aktar attraenti minflok dawk li jikkorrispondu għall-ħtiġijiet reali tagħhom (eż. it-taħriġ fl-immappjar tal-moħħ jew fit-titjib fil-kollaborazzjoni, aktar milli fil-proċeduri finanzjarji). Mill-2012 il-Kummissjoni waqfet tuża l-mapep tat-taħriġ. Issostitwiethom b’taqsima dwar it-tagħlim fir-rapport ta’ evalwazzjoni annwali. Din tidentifika taħriġ siewi għall-ġejjieni, aktar milli tagħżel korsijiet speċifiċi mill-katalgu biex issir attendenza għalihom fis-sena li ġejja. Din hija maħsuba biex issaħħaħ ir-rabta mal-objettivi tal-organizzazzjoni; (c) Fi tnejn mill-ħames DĠ intervistati, il-maniġers kultant jużaw it-taħriġ bħala għamla ta’ kumpens żgħir u biex issir tpattija għal prospetti ta’ karriera limitati; (d) 56 % biss tal-persunal fid-delegazzjonijiet qiesu li l-offerta ta’ tagħlim issodisfat il-ħtiġijiet tagħhom [19], meta mqabbla ma’ 75 % fil-Kummissjoni kollha kemm hi (ara l-paragrafu 18). Ir-Rapport Speċjali tal-Qorti 1/2011 enfasizza nuqqas ta’ kompetenza fid-delegazzjonijiet fl-oqsma tal-makroekonomija, il-ġestjoni tal-finanzi pubbliċi, is-saħħa u l-edukazzjoni minkejja l-importanza tagħhom għall-Għanijiet ta’ Żvilupp tal-Millennju u t-tnaqqis tal-faqar [20]. 20. Fin-nuqqas ta’ strateġija għall-iżvilupp tal-persunal permezz ta’ ċaqliq minn impjieg għal ieħor, maniġers u servizzi ta’ gwida tal-karriera għandhom irwol importanti x’jaqdu fl-allinjament taċ-ċaqliq minn impjieg għal ieħor mal-għanijiet tal-organizzazzjoni. Madankollu, għalkemm l-evalwazzjoni annwali tagħti opportunità għall-persunal u għas-superjuri ġerarkiċi diretti tagħhom biex jitħaddtu dwar il-pjanijiet tal-ġejjieni tagħhom, ma hemm l-ebda rekord ta’ pjanijiet għall-iżvilupp tal-karriera. Pjanijiet bħal dawn jistgħu kieku jintużaw flimkien mal-e-CV biex jinfurmaw id-deċiżjonijiet dwar iċ-ċaqliq tal-persunal. 21. Għalkemm il-persunal li jikkonsulta s-servizz ta’ gwida tal-karriera ċentrali (SCOP) huwa ġeneralment sodisfatt bil-kwalità tal-pariri [21], il-biċċa l-kbira tal-persunal ma jafx li hemm is-servizzi offruti [22]. Il-Kummissjoni tmexxi wkoll programm ta’ taħriġ bi tħejjija għat-tibdil ta’ impjiegi, li għalih attendew 150 membru tal-persunal fl-2010 (filwaqt li xi 3000 membru tal-persunal ibiddlu l-impjieg kull sena). Xi DĠ, pereżempju d-DĠ Komunikazzjoni (ara l-Kaxxa 1), għandhom funzjoni lokali ta’ gwida tal-karriera attiva (ReLOP). Madankollu l-funzjoni lokali ta’ gwida tal-karriera fi tlieta mill-ħames DĠ intervistati għandha persunal minimu (eż. l-ekwivalenti ta’ 0,1 membru tal-persunal fid-DĠ Żvilupp u Kooperazzjoni — EuropeAid u fid-DĠ Soċjetà Informatika u l-Mezzi ta’ Komunikazzjoni u 0,2 membru tal-persunal fid-DĠ Ambjent), hija nieqsa minn informazzjoni dwar il-provvista u d-domanda, tittratta l-aktar ma’ każijiet problematiċi u mhijiex maħsuba biex tappoġġa l-mobbiltà. B’riżultat ta’ dan, il-persunal tal-Kummissjoni ġeneralment jippjana u jġesti l-karrieri tiegħu stess billi jibdel l-impjiegi, u hemm riskju li ċ-ċaqliq minn impjieg għal ieħor jaf ma jkunx allinjat mal-ħtiġijiet tal-organizzazzjoni. KAXXA 1 GWIDA TAL-KARRIERA FID-DĠ KOMUNIKAZZJONI Hemm żewġ uffiċjali tal-gwida ta’ karriera fid-DĠ Komunikazzjoni li jipprovdu firxa ta’ pariri u seminars b’mod proattiv. Is-servizz ta’ gwida tal-karriera għandu l-għan li jkun parti minn proċess ġenerali tal-iżvilupp tal-karriera u mhux biss li jintuża biex jgħin isolvi problemi urġenti wara kunflitti. Madwar 90 membru tal-persunal tad-DĠ Komunikazzjoni użaw is-servizz ta’ gwida tal-karriera fl-2009 u 80 fl-2010. Is-servizz ta’ gwida tal-karriera joffri pariri u gwida imparzjali u kunfidenzjali dwar: (a) kif wieħed jagħmel użu aħjar mill-ħiliet jew kif wieħed isaħħaħhom; (b) kif jiġu identifikati l-punti qawwijin u dgħajfin personali; (c) kif jiġu konfrontati sfidi ġodda; (d) kif tiġi preżentata CV; (e) kif tinkiteb ittra ta’ motivazzjoni; (f) kif wieħed iħejji ruħu għal intervista ma’ panil ta’ għażla. Minbarra servizzi lill-individwi, is-servizz ta’ gwida tal-karriera jorganizza avvenimenti għal gruppi ta’ membri tal-persunal, pereżempju seminars ta’ gwida tal-karriera għall-persunal ikkonċernat fir-rotazzjoni (mobbiltà obbligatorja) u seminars għan-nisa li jitħajru jsiru maniġers. Is-servizz ta’ gwida tal-karriera stabbiliet ukoll "Tim ta’ merħba" għar-reklutati ġodda. Dan jikkuntattja lir-reklutati ġodda u jagħtihom informazzjoni meta jaslu u mbagħad isegwi dan il-pass b’konverżazzjonijiet ftit xhur, u mbagħad sena, wara l-wasla tagħhom. Erbatax-il xahar qabel id-data ta’ rotazzjoni, is-servizz ta’ gwida tal-karriera jikkuntattja lil dawk milquta minn mobbiltà obbligatorja biex ikun jaf il-preferenzi tagħhom fir-rigward ta’ impjiegi Huwa jħeġġeġ lil dawn l-uffiċjali biex jaġġorna l-e-CVs tagħhom u jipprova jiltaqa’ magħhom meta jkunu fi Brussell. Is-servizz ta’ gwida tal-persunal ukoll jippromwovi, fil-Kwartieri Ġenerali tiegħu, il-postijiet vakanti tal-ġejjieni fir-Rappreżentazzjonijiet. Biex jevalwa l-effettività tal-eżerċizzji ta’ rotazzjoni, is-servizz ta’ gwida tal-karriera jikkuntattja lill-persunal fi żmien qasir wara r-rotazzjoni u mbagħad disa’ xhur wara biex jistaqsihom dwar il-motivazzjoni u l-integrazzjoni tagħhom. Sors: Il-QEA abbażi ta’ intervisti mad-DĠ Komunikazzjoni. IL-KUMMISSJONI TIPPROVDI FIRXA WIESGĦA TA’ OPPORTUNITAJIET GĦALL-IŻVILUPP TAL-PERSUNAL 22. Biex il-persunal ikun jista’ jiżviluppa, jeħtieġlu aċċess għal taħriġ u opportunitajiet xierqa biex ikun jista’ jiċċaqlaq minn impjieg għal ieħor. Għaldaqstant il-verifika eżaminat jekk il-Kummissjoni tatx biżżejjed opportunitajiet ta’ tagħlim u żvilupp għall-persunal tagħha. L-OFFERTA TA’ TAGĦLIM TAL-KUMMISSJONI HIJA ESTENSIVA 23. Il-Kummissjoni toffri firxa wiesgħa ta’ opportunitajiet ta’ tagħlim formali. Id-DĠ Riżorsi Umani u Sigurtà jorganizza taħriġ fl-ilsna ċentralment għall-persunal kollu tal-Kummissjoni. Għandu l-għan ukoll li jorganizza taħriġ ġenerali (eż. politiki tal-HR, żvilupp personali u proċeduri finanzjarji) meta dan ikun l-approċċ l-aktar kosteffettiv jew xieraq [23]. Barra minn hekk id-DĠ jorganizzaw taħriġ lokalment, prinċipalment għall-persunal tagħhom stess. Id-DIGIT huwa d-Direttorat Ġenerali responsabbli mit-taħriġ fl-IT u l-Iskola Ewropea tal-Amministrazzjoni (EAS) [24] hija responsabbli mit-taħriġ fl-induzzjoni, iċ-ċertifikazzjoni u l-maniġment. L-Istampa 4 turi l-għadd ta’ jiem tal-ħarrieġ u jiem tal-parteċipant għat-tliet kategoriji prinċipali ta’ taħriġ (taħriġ ġenerali, fl-IT u fl-ilsna) [25] organizzati fil-livell ċentrali u lokali. STAMPA 4 JIEM TAL-ĦARRIEĠ U TAL-PARTEĊIPANT FL-2010 +++++ TIFF +++++ Sors: Id-DĠ Riżorsi Umani u Sigurtà. 24. L-e-learning qiegħed jiġi żviluppat kemm fil-livell ċentrali (id-DĠ Riżorsi Umani u Sigurtà) kif ukoll fil-livell lokali (DĠ oħra), ta’ sikwit imħallat ma’ kkowċjar jew tpartit tal-aqwa prattika li jsir f’livell ta’ klassi. Id-DĠ Riżorsi Umani u Sigurtà stabbilixxa tim ta’ tliet membri tal-persunal biex jagħti gwida ċentrali fuq l-e-learning. Madwar il-Kummissjoni kollha, l- e-learning irrappreżenta 0,7 % tal-jiem tal-parteċipant fl-2010 (1700 minn total ta’ 236000 jum tal-parteċipant). Id-DĠ Riżorsi Umani u Sigurtà joffri varjetà ta’ korsijiet tal-e-learning fuq ħiliet trasversali u introduċa wkoll alternattiva tal-e-learning għal xi korsijiet fl-ilsna. Id-DĠ Żvilupp U Kooperazzjoni — EuropeAid żviluppa għadd ta’ korsijiet tal-e-learning għall-persunal li jservi f’delegazzjonijiet, u l-e-learning irrappreżenta 6 % tal-jiem tal-parteċipant fl-2010, ogħla bi 3 % mill-2009. 25. It-taħriġ huwa koordinat mill-komunità ta’ koordinaturi tat-taħriġ (COFOs) li tagħmel laqgħat formali kull sitt ġimgħat. Id-DĠ ta’ sikwit jiftħu l-korsijiet tagħhom lil DĠ oħrajn (eż. 20 % tal-parteċipanti tal-korsijiet tad-DĠ Politika Reġjonali ġejjin minn DĠ oħrajn). Id-DĠ Żvilupp u Kooperazzjoni — EuropeAid joffri t-tagħlim mhux biss lil DĠ oħrajn iżda wkoll lil Istituzzjonijiet u organizzazzjonijiet internazzjonali oħrajn (ara l-Kaxxa 2). Madankollu, il-firxa tal-koordinazzjoni tvarja u hemm limitazzjonijiet prattiċi. Pereżempju d-DĠ Komunikazzjoni jillimita l-korsijiet organizzati u finanzjati lokalment għall-persunal tiegħu stess, minkejja l-interess ta’ DĠ oħrajn biex jattendu. Barra minn hekk id-DĠ m’għandhomx aċċess fis-sistema tal-IT tal-Kummissjoni għall-ġestjoni tat-taħriġ (is-SYSLOG) għad-dettalji tal-korsijiet kollha organizzati minn DĠ oħrajn. Għadaqstant ma jistgħux jiċċekkjaw fis-SYSLOG jekk diġà jeżisti kors li qegħdin jippjanaw li jiżviluppaw. KAXXA 2 KOOPERAZZJONI MA’ ORGANIZZAZZJONIJIET OĦRAJN Id-DĠ Żvilupp u Kooperazzjoni — EuropeAid jikkoopera ma’ organizzazzjonijiet internazzjonali oħrajn permezz tan-Netwerk Konġunt tad-Donaturi għall-Iżvilupp ta’ Kompetenzi (Train4Dev). In-netwerk ġie stabbilit fl-2003 u huwa magħmul minn xi 30 aġenzija ta’ għajnuna għall-iżvilupp.In-netwerk għandu l-għan itejjeb l-effettività tal-għajnuna permezz ta’ kooperazzjoni tad-donaturi fl-iżvilupp tal-kompetenzi u t-taħriġ. Ifassal u jagħti taħriġ konġunt f’oqsma kritiċi għall-aġenda tal-iżvilupp.Il-membri jiftħu xi wħud mill-korsijiet tagħhom lill-persunal ta’ membri oħra. Sors: Il-QEA abbażi ta’ intervisti mad-DĠ Żvilupp u Kooperazzjoni — EuropeAid. 26. Mill-2005 sal-2009 l-persunal tal-Kummissjoni ħa sehem f’medja ta’ kważi tmint ijiem taħriġ fis-sena (ara l-Istampa 5). Fl-2010, il-medja kienet ta’ 6,9 ijiem (li jikkunsistu fi 3,5 ijiem taħriġ ġenerali, 2,7 ijiem taħriġ fl-ilsna u 0,7 taħriġ fl-IT). Il-waqgħa fl-2010 tirrifletti x-xejra reċenti li jitnaqqas it-tul ta’ żmien tal-korsijiet individwali biex titnaqqas l-assenza mill-post tax-xogħol. 27. Biex tikkomplementa l-offerta ta’ tagħlim formali għal taħriġ ġenerali, fl-ilsna u fl-IT, il-Kummissjoni tistimula wkoll it-tagħlim informali (eż. ikkowċjar, tagħlim fuq il-post tax-xogħol, qsim ta’ esperjenzi ma’ kollegi u studju personali fiċ-Ċentru tat-Taħriġ [26]). It-tir ta’ 10 ijiem taħriġ kull sena jinkludi 2,5 ijiem tagħlim informali (ara l-paragrafu 14). Għalkemm it-tagħlim informali mhuwiex reġistrat fis-SYSLOG, l-istħarriġ tal-verifika tal-maniġers ta’ grad medju sab li l-wiġġieba qattgħu medja ta’ xi ħamist ijiem fl-2010 jieħdu sehem f’attivitajiet ta’ tagħlim informali [27]. Dawk il-wiġġieba li setgħu jagħmlu stima, wieġbu li l-persunal tagħhom qatta’ medja ta’ xi erbat ijiem f’tagħlim informali. STAMPA 5 GĦADD MEDJU TA’ JIEM TA’ TAĦRIĠ GĦAL KULL MEMBRU TAL-PERSUNAL +++++ TIFF +++++ Sors: Id-DĠ Riżorsi Umani u Sigurtà. IL-PERSUNAL GĦANDU OPPORTUNITAJIET JIŻVILUPPA BILLI JBIDDEL L-IMPJIEGI 28. Hemm opportunitajiet għall-persunal fil-Kummissjoni biex jiżviluppa l-karriera tiegħu permezz ta’ ċaqliq minn impjieg għal ieħor. Il-Linji Gwida tal-2002 dwar il-Mobbiltà jħeġġu lill-persunal jiċċaqlaq kull ħames snin li, kieku, jimplika mobbiltà annwali medja ta’ 20 %. Bejn l-2005 u l-2010 r-rata ta’ mobbiltà inter-DĠ kienet ta’ madwar 6 % (madwar 1400 membru tal-persunal) kull sena [28]. Mhijiex disponibbli l-istatistika dwar il-persunal li jiċċaqlaq minn impjieg għal ieħor fi ħdan l-istess DĠ. Madankollu r-rapport l-aktar reċenti tal-progress dwar il-mobbiltà fl-2007 wera li l-mobbiltà intra-DĠ irrappreżentat xi 60 % tal-mobbiltà kollha [29]. Dan kieku jfisser rata ta’ mobbiltà intra-DĠ ta’ 9 %. Ir-rata ġenerali ta’ mobbiltà riżultanti ta’ 15 % tirrappreżenta progress sodisfaċenti lejn il-gwida tal-20 %. IL-KUMMISSJONI MA ĦOLQITX AMBJENT TA’ TAGĦLIM B’SAĦĦTU BIŻŻEJJED BIEX TIKKAPITALIZZA FUQ L-OFFERTA TA’ TAGĦLIM 29. Għalkemm il-Kummissjoni tagħti opportunitajiet estensivi għall-iżvilupp, dan ma jfissirx bilfors li l-persunal jieħu sehem f’dawn l-attivitajiet. Barra minn hekk, sempliċiment attendenza għal korsijiet ta’ taħriġ mhijiex prova ta’ abbiltà akbar u mhux bilfors ikollha impatt fuq l-effettività fuq il-post tax-xogħol. Għaldaqstant il-verifika eżaminat il-punt safejn il-persunal attwalment ħa sehem f’attivitajiet ta’ żvilupp u jekk il-Kummissjoni appoġġathomx biex japplikaw il-ħiliet ġodda fix-xogħol. Il-verifika eżaminat jekk il-Kummissjoni mmotivatx lill-persunal biex jieħu sehem f’attivitajiet ta’ żvilupp billi mmonitorjat il-parteċipazzjoni u tat biżżejjed rikonoxximent lill-persunal li wera impenn għall-iżvilupp personali. HEMM RATI TA’ PARTEĊIPAZZJONI LI JVARJAW FL-ATTIVITAJIET TA’ ŻVILUPP IL-PERSUNAL JATTENDI GĦAL 35 % TAL-KORSIJIET IPPJANATI FIL-MAPEP TAT-TAĦRIĠ TAGĦHOM 30. Fl-2010, il-persunal attenda għal 35 % biss tal-korsijiet ta’ taħriġ ippjanati fil-mapep tat-taħriġ tagħhom. Il-Kummissjoni tissuġġerixxi li parti minn dan in-nuqqas ta’ attendenza hija għax il-persunal jattendi għal korsijiet oħra minbarra dawk elenkati fil-mappa tat-taħriġ u li jissodisfaw l-istess ħtiġijiet tat-tagħlim. Barra minn hekk il-ħtiġijiet tat-taħriġ tal-persunal jinbidlu matul is-sena, pereżempju, minħabba ċaqliq minn impjieg għal ieħor jew bidla fir-responsabbiltajiet. Minkejja dan, hemm differenza sinifikanti bejn il-ħtiġijiet tat-tagħlim identifikati fil-mapep tat-taħriġ u l-korsijiet li fil-prattika kien hemm attendenza għalihom. L-Istħarriġ tal-Opinjoni tal-Persunal tal-2010 sab li 58 % biss tal-wiġġieba ħassew li l-maniġers appoġġawhom biex jattendu għat-taħriġ li sar ftehim dwaru fil-mappa tat-taħriġ tagħhom [30] (inqas b’79 % mill-2008). HEMM RATI GĦOLJIN TA’ ASSENZA U WAQFIET QABEL IŻ-ŻMIEN MINN KORSIJIET FL-ILSNA 31. Fl-2010, il-livelli ta’ assenzi [31] kienu ta’ 9 % għat-taħriġ ġenerali, 11 % għat-taħriġ fl-IT u 29 % għat-taħriġ fl-ilsna. Baqgħu f’livelli simili sa mill-2005. It-tul ta’ żmien tal-korsijiet fl-ilsna (ġimagħtejn għall-korsijiet intensivi u erba’ xhur għall-korsijiet ta’ darbtejn fil-ġimgħa) jispjega parzjalment ir-rati għoljin ta’ assenza. Il-korsijiet fl-ilsna tqiesu wkoll bħala l-anqas siewja mill-wiġġieba għall-istħarriġ tal-verifika tal-maniġers ta’ grad medju (ara l-Istampa 6). Sabiex jitnaqqsu r-rati ta’ assenza fil-korsijiet tal-ilsna, l-evalwazzjoni tal-2003 dwar it-taħriġ interistituzzjonali fl-ilsna rrakkomanda li t-taħriġ fl-ilsna jmissu jkun permess biss jekk kien jinħtieġ dak l-ilsien partikolari fuq ix-xogħol [32]. Il-parteċipazzjoni fit-taħriġ li mhuwiex siewi ġġarrab spejjeż bla bżonn f’dak li jirrigwarda l-ħin imqatta’ mill-parteċipant kif ukoll l-ispiża tal-ħarrieġ. 32. Fl-2010, 23 % tal-parteċipanti waqfu mill-korsijiet fl-ilsna qabel iż-żmien [33]. Ir-rata ta’ waqfiet mill-korsijiet qabel iż-żmien tiddependi fuq it-tul ta’ żmien tal-kors, u fir-rigward tal-korsijiet ta’ darbtejn fil-ġimgħa għal aktar minn 15-il ġimgħa r-rata ammontat għal 28 % (ara l-Istampa 7) [34]. Il-waqfiet qabel iż-żmien u l-assenzi jżidu l-ispiża fit-taħriġ għal kull parteċipant. Fi tmiem l-2011, il-Kummissjoni varat proġett pilota ta’ e-learning biex toffri approċċ aktar flessibbli għat-tagħlim għal ħames ilsna, parzjalment biex tindirizza l-problema tal- assenzi u l-waqfiet minn korsijiet fl-ilsna qabel iż-żmien. STAMPA 6 SIWI U ASSENZI +++++ TIFF +++++ Sors: Id-DĠ Riżorsi Umani u Sigurtà u l-istħarriġ tal-verifika. STAMPA 7 AKTAR WAQFIET MINN KORSIJIET FL-ILSNA QABEL IŻ-ŻMIEN (2010) +++++ TIFF +++++ Sors: Id-DĠ Riżorsi Umani u Sigurtà. PERSUNAL TA’ ETÀ AKBAR FUQ GRADI OGĦLA JIEĦDU SEHEM F’INQAS AZZJONIJIET GĦALL-IŻVILUPP 33. Għalkemm il-persunal tal-Kummissjoni ħa sehem f’medja ta’ 6,9 ijiem taħriġ fl-2010 (ara l-paragrafu 26), 30 % tal-persunal kollu ħadu sehem f’inqas minn jumejn taħriġ. L-Istampa 8 turi l-firxa fil-għadd ta’ jiem ta’ taħriġ li għalih attenda l-persunal tal-Kummissjoni fl-2010. 34. L-Istampi 9 u 10 juru li l-persunal aktar żagħżugħ fi gradi aktar baxxi jieħu sehem fl-aktar taħriġ. Meta l-ewwel jibdew jaħdmu fil-Kummissjoni huma meħtieġa jattendu għal korsijiet ta’ induzzjoni. Persunal ta’ età akbar u ta’ grad ogħla fil-Kummissjoni jieħu sehem f’inqas taħriġ. Xi wħud mill-membri tal-persunal aktar anzjani jipperċipixxu diffikultajiet ukoll biex isib karigi oħrajn lejn fejn jiċċaqlaq [35]. L-evalwazzjoni tal-2008 tal-persunal ta’ età akbar fil-Kummissjoni enfasizzat id-diffikultà biex persunal li għandu mal-ħamsin sena, ta’ grad għoli u mhux fil-maniġment, jiġi maniġġat u motivat. Il-ħajja tax-xogħol estiża fir-reviżjoni proposta tar-Regolamenti tal-Persunal [36] se żżid aktar l-importanza li jiġi motivat persunal ta’ età akbar biex il-ħiliet tiegħu jiġu żviluppati. STAMPA 8 FIRXA FIL-GĦADD TA’ JIEM TA’ TAĦRIĠ LI GĦALIH KIEN HEMM ATTENDENZA FL-2010 +++++ TIFF +++++ Sors: Id-DĠ Riżorsi Umani u Sigurtà. STAMPA 9 JIEM TA’ TAĦRIĠ SKONT L-ETÀ FL-2010 +++++ TIFF +++++ Sors: Id-DĠ Riżorsi Umani u Sigurtà. STAMPA 10 JIEM TA’ TAĦRIĠ SKONT IL-GRAD FL-2010 (IL-PERSUNAL FI GRAD OGĦLA GĦANDU NUMRU AD OGĦLA) +++++ TIFF +++++ Sors: Id-DĠ Riżorsi Umani u Sigurtà. IS-SISTEMI TAL-KUMMISSJONI JAGĦTU BIŻŻEJJED INFORMAZZJONI DWAR IL-PARTEĊIPAZZJONI TAL-PERSUNAL FL-AZZJONIJIET GĦALL-IŻVILUPP 35. Is-SYSLOG ma jagħtix informazzjoni dwar korsijiet obbligatorji li l-persunal imissu jattendi għalihom, pereżempju dawk għal maniġers ġodda jew reklutati ġodda. Mill-ħames DĠ intervistati, id-DĠ Politika Reġjonali biss immonitorja jekk il-persunal kienx irreġistra u attenda għall-korsijiet obbligatorji li għalihom kien imissu jagħmel dan [37]. L-istħarriġ tal-verifika sab li l-maniġers kollha fid-DĠ Politika Reġjonali kienu attendew għat-taħriġ obbligatorju għal maniġers ġodda meta mqabbla ma’ rata medja ta’ 28 % f’nuqqas ta’ attendenza madwar il-ħames DĠ [38]. 36. Id-DĠ Riżorsi Umani u Sigurtà jimmonitorja ċ-ċaqliq tal-persunal bejn id-DĠ iżda mhux fi ħdan id-DĠ [39]. Ir-rapporti tal-progress dwar il-mobbiltà kienu prodotti sal-2007 u kienu jinkludu data dwar mobbiltà intra-DĠ. It-taqsima dwar il-mobbiltà fir-rapport annwali tal-HR ma tkoprix il-mobbiltà intra-DĠ. IL-PERSUNAL TAL-KUMMISSJONI STESS MA JAGĦTIX BIŻŻEJJED TAĦRIĠ U KKOWĊJAR 37. L-involviment tal-persunal stess ta’ organizzazzjoni fil-għoti tat-taħriġ jirrifletti l-valur li din l-istess organizzazzjoni tehmeż mat-tagħlim [40]. Jista’ jgħin ukoll sabiex it-taħriġ isir aktar prattiku u għaldaqstant, f’fehmet il-wiġġieba għall-istħarriġ tal-verifika tal-maniġers ta’ grad medju, aktar effettiv. Meta l-persunal jagħti t-taħriġ huwa meħtieġ jaġġorna l-għarfien tiegħu, sabiex it-taħriġ stess isir attività ta’ tagħlim. Il-maniġers li wieġbu għall-istħarriġ tal-verifika taw medja ta’ 0,8 ijiem ta’ taħriġ fl-2010, ekwivalenti għal 1200 jum madwar il-Kummissjoni kollha. Il-persunal tal-Kummissjoni ta 1800 jum aktar ta’ taħriġ. Flimkien, il-persunal u l-maniġers tal-Kummissjoni taw 16 % tad-19000 jum ta’ taħriġ għat-taħriġ ġenerali u fl-IT (ara l-Istampa 4). Il-livell ta’ involviment ivarja bejn id-DĠ. Id-DĠ Politika Reġjonali u d-DĠ Soċjetà Informatika u l-Mezzi ta’ Komunikazzjoni pereżempju jużaw ħarrieġa interni biex iwasslu l-biċċa l-kbira mill-korsijiet ta’ taħriġ lokali tagħhom. L-Istħarriġ tal-Opinjonijiet tal-Persunal tal-2010 sab li 27 % biss tal-persunal qiesu li l-maniġer tagħhom ikkowċjahom fuq bażi regolari [41]. IL-KUMMISSJONI TAGĦTI APPOĠĠ LIMITAT BIEX ĦILIET ĠODDA JIĠU APPLIKATI FUQ IL-POST TAX-XOGĦOL 38. L-evalwazzjoni annwali tagħti opportunità għall-persunal u għall-maniġers biex jitħaddtu dwar l-impatt tat-taħriġ segwit. Madankollu l-appoġġ biex jiġi applikat it-tagħlim fuq il-post tax-xogħol u attivitajiet ta’ segwitu għat-tisħiħ tat-tagħlim huma limitati għal għadd żgħir ta’ programmi (ara l-eżempji fil-Kaxxa 3). 39. L-Istħarriġ tal-2010 tal-Opinjonijiet tal-Persunal sab li 45 % biss tal-persunal qiesu li l-maniġers tagħhom appoġġawhom biex jimplimentaw it-tagħlim fuq il-post tax-xogħol (tnaqqis minn 61 % fl-2008). 25 % biss tal-persunal qiesu li kien hemm appoġġ qawwi fid-DĠ tagħhom bħala għajnuna biex jimplimentaw dak li kienu tgħallmu [42]. L-istħarriġ tal-verifika tal-maniġers ta’ grad medju sab li 18 % biss tal-wiġġieba kienu ħadu sehem f’attivitajiet ta’ segwitu għal taħriġ fil-maniġment. 53 % qalu li ħtieġu aktar sabiex ikunu jistgħu japplikawh b’mod aktar effettiv fuq il-post tax-xogħol. KAXXA 3 EŻEMPJI TA’ ATTIVITAJIET TA’ SEGWITU GĦAT-TISĦIĦ U L-APPLIKAZZJONI TAT-TAGĦLIM L-external management development programme (programm estern ta’ żvilupp tal-maniġment) juża skejjel tan-negozju. Il-parteċipanti jlestu kwestjonarju qabel il-kors, evalwazzjoni direttament wara t-taħriġ u evalwazzjoni oħra tliet xhur wara. Dawn kollha jistaqsu lill-parteċipanti kif dawn jistennew li jimplimentaw, jew kif implimentaw, it-tagħlim f’xogħolhom ta’ kuljum u kemm ittejbet il-prestazzjoni tagħhom. Il-parteċipanti fis-sekwenza tat-tagħlim tan-negozjaturi għandhom sessjoni ta’ rispons individwali mal-ħarrieġ wara l-ewwel seminar ta’ ħamest ijiem. Ladarba jkunu lestew it-taħriġ dwar il-ħiliet ta’ negozjar fundamentali huma jsiru membru tal-Klabb tan-Negozjaturi u jkollhom aċċess għal korsijiet avvanzati. Il-membri tal-Klabb tan-Negozjaturi jirċievu informazzjoni dwar avvenimenti ta’ tagħlim dwar in-negozjar u dokumentazzjoni dwar ħiliet ta’ negozjar. Id-DĠ Żvilupp u Kooperazzjoni — EuropeAid għandu l-għan li jibgħat messaġġi ta’ segwitu fuq perjodu ta’ żmien itwal sabiex isaħħaħ it-taħriġ u jżomm it-tagħlim ħaj.Il-korsijiet ta’ taħriġ għandhom fowkus prattiku li jenfasizza l-applikabbiltà tal-kontenut tat-tagħlim għaliex il-persunal huwa meħtieġ li juża l-ħiliet u l-għarfien miksuba fuq il-post tax-xogħol sabiex l-organizzazzjoni taħdem b’mod effettiv. Sors: Il-QEA abbażi ta’ intervisti mad-DĠ Riżorsi Umani u Sigurtà u d-DĠ Żvilupp u Kooperazzjoni — EuropeAid. IL-KUMMISSJONI MA TIRRIKONOXXIX BIŻŻEJJED IL-PERSUNAL LI JITGĦALLEM U JAPPLIKA ĦILIET ĠODDA 40. Il-persunal li jitgħallem u japplika ħiliet ġodda għandu jtejjeb il-prestazzjoni tiegħu. Ir-riforma amministrattiva varata fl-2000 kellha l-għan tibbaża l-promozzjoni aktar fuq il-mertu [43]. Madankollu sal-2011, il-promozzjonijiet baqgħu jkunu bbażati fuq elementi mhux marbuta biss mal-prestazzjoni, għar-raġunijiet li ġejjin: (a) ir-Regolamenti tal-Persunal jagħmlu dispożizzjoni għall-promozzjoni ta’ ċertu proporzjon tal-persunal fi ħdan ċertu żmien [44]; (b) is-sistema ta’ promozzjonijiet li qiegħda tintuża sal-2011 kienet ibbażata fuq l-allokazzjoni ta’ punti abbażi tal-livell ta’ prestazzjoni miksub. Il-punti ta’ promozzjoni kienu kumulattivi matul is-snin u l-promozzjoni ngħatat wara li wieħed ikun skorra limitu ta’ punti. 41. Barra minn hekk il-maniġers iqisu l-miżuri għat-trattament ta’ prestazzjoni insuffiċjenti bħala ineffettivi: (a) L-istħarriġ tal-verifika ta’ maniġers ta’ grad medju sab li 11 % biss tal-wiġġieba qiesu li l-miżuri għall-identifikazzjoni u t-trattament ta’ prestazzjoni insuffiċjenti kienu effettivi; (b) 32 % biss kienu kunfidenti li kienu se jirċievu l-appoġġ meħtieġ biex jittrattaw il-prestazzjoni insuffiċjenti; (c) Bosta kummenti tat-test liberu li waslu bħala rispons għall-istħarriġ tal-verifika tal-maniġers ta’ grad medju enfasizzaw l-ineffettività tal-miżuri biex jindirizzaw il-prestazzjoni insuffiċjenti; (d) Huwa rari li dawk bi prestazzjoni insuffiċjenti jiġu klassifikati hekk fil-proċess ta’ evalwazzjoni (ara l-paragrafu 11); (e) Il-maniġers iċċitaw każijiet fejn allokaw xogħol il-persunal bi prestazzjoni insuffiċjenti lil persuni oħra u faċilitaw iċ-ċaqliq tiegħu lejn xi mkien ieħor. Jekk persunal bi prestazzjoni insuffiċjenti jinsab fl-impjieg żbaljat jew żviluppa relazzjonijiet tax-xogħol mhux kostruttivi, iċ-ċaqliq minn impjieg għal ieħor jista’ jgħin isolvi l-problema, għalkemm għandu mnejn sempliċiment jittrasferiha xi mkien ieħor; (f) Taħt is-sistema ta’ evalwazzjoni u promozzjoni li ntużat sal-2011, sakemm ma ġewx klassifikati formalment bħala persuni bi prestazzjoni taħt l-istandard fis-sistema ta’ evalwazzjoni [45], il-persunal bi prestazzjoni insuffiċjenti xorta jista’ jiġi promoss ladarba jkun akkumula l-punti meħtieġa: dan jista’ jkollu effett ta’ demotivazzjoni fuq membri oħrajn tal-persunal [46]. 42. Billi ċajpret il-linja bejn il-prestazzjoni tajba u l-prestazzjoni fqira, is-sistema ta’ promozzjonijiet preċedenti li ntużat sal-2011 naqqset l-inċentiv għall-persunal biex iżomm ħilietu aġġornati [47]. Barra dan, ftit li xejn kien l-impatt li kellha dispożizzjoni speċifika fir-Regolamenti tal-Persunal li titlob li jitqies it-taħriġ għal skopijiet ta’ promozzjoni kellha [48]. Għalkemm teoretikament is-sistema ta’ promozzjonijiet tista’ tippremja l-prestazzjoni eċċellenti fi kwalunkwe qasam, fil-prattika ma tirrikonoxxix biżżejjed l-impenn lejn it-tagħlim u l-iżvilupp permezz tal-applikazzjoni ta’ ħiliet ġodda, l-għoti ta’ taħriġ jew iċ-ċaqliq minn impjieg għal ieħor. Fl-istħarriġ tal-verifika 17 % biss tal-wiġġieba qablu li l-impenn tal-persunal lejn it-tagħlim ġie rikonoxxut permezz tal-marki mogħtija lill-persunal fir-rapporti ta’ evalwazzjoni. 6 % biss tal-wiġġieba qablu li l-impenn tal-persunal lejn it-tagħlim ġie rikonoxxut permezz tal-għaġla tal-promozzjonijiet tagħhom. IL-KUMMISSJONI KWAŻI QATT MA TEVALWA L-EFFETTIVITÀ TAL-AZZJONIJIET GĦALL-IŻVILUPP, GĦALKEMM TABILĦAQQ TKEJJEL IS-SODISFAZZJON TAL-PERSUNAL BIHOM 43. Tinħtieġ informazzjoni affidabbli dwar l-effettività tal-azzjonijiet għall-iżvilupp sabiex tintwera l-kontribuzzjoni tagħhom għall-objettivi tal-organizzazzjoni u biex tinforma d-deċiżjonijiet dwar fejn għandhom jiġu mmirati r-riżorsi ta’ tagħlim u żvilupp. Għaldaqstant il-verifika eżaminat jekk il-Kummissjoni evalwatx l-effettività fl-erba’ livelli identifikati mill-metodoloġija ta’ Kirkpatrick [49] murija fl-Istampa 11. STAMPA 11 L-ERBA’ LIVELLI TA’ EVALWAZZJONI TA’ TAGĦLIM, TA’ KIRKPATRICK +++++ TIFF +++++ EVALWAZZJONIJIET IKEJLU S-SODISFAZZJON TAL-PERSUNAL BL-AZZJONIJIET GĦALL-IŻVILUPP 44. Il-Kummissjoni tibgħat kwestjonarji ta’ rispons lill-parteċipanti fil-korsijiet minnufih wara kors ta’ taħriġ. Ir-rata ta’ rispons qiegħda madwar 80 %. It-tweġibiet għall-2010 juru li 78 % tal-persunal huma sodisfatti bit-taħriġ ġenerali, 76 % bit-taħriġ fl-IT u 85 % bit-taħriġ fl-ilsna [50]. Il-maniġers u l-kuntratturi tal-korsijiet jirċievu ġabra fil-qosor tar-riżultati tar-rispons permezz tas-SYSLOG. Jistgħu jirċievu wkoll rispons dirett mill-parteċipanti jew mill-ħarrieġa. Il-maniġers tal-korsijiet imbagħad jistgħu jindirizzaw il-kritiki, pereżempju billi jbiddlu l-kontenut tal-korsijiet jew il-ħarrieġ. Għall-korsijiet fl-ilsna hemm proċedura speċifika għat-trattament ta’ lmenti li fuqha sar qbil bejn il-Kummissjoni u l-kuntrattur. 45. Il-Kummissjoni tevalwa s-sodisfazzjon tal-persunal biċ-ċaqliq minn impjieg għal ieħor permezz tal-Istħarriġ tal-Opinjonijiet tal-Persunal imwettaq kull sentejn. L-istħarriġ tal-2010 sab li 34 % biss tal-persunal kienu sodisfatti bl-opportunitajiet għall-mobbiltà [51]. L-evalwazzjoni tal-involviment u l-motivazzjoni tal-persunal tal-Kummissjoni ta’ età akbar enfasizzat id-diffikultajiet perċeputi ta’ xi membri tal-persunal ta’ aktar minn 50 sena biex isibu post ieħor [52]. 46. Barra minn hekk, hemm indikaturi aktar ġenerali tas-sodisfazzjon ġenerali tal-persunal, li għaliha jikkontribwixxu t-taħriġ u ċ-ċaqliq minn impjieg għal ieħor. Pereżempju t-tweġibiet għall-istħarriġiet tas-sodisfazzjon tal-persunal, il-livell ta’ ċaqliq tal-persunal u l-għadd ta’ jiem ta’ assenza minħabba mard. Madankollu dawn l-indikaturi tas-sodisfazzjon tal-persunal huma influwenzati minn ħafna fatturi (eż. il-kontenut tal-impjieg, il-kundizzjonijiet tax-xogħol, l-istil tal-maniġment u r-rimunerazzjoni), u l-kontribuzzjoni tal-miżuri tal-iżvilupp tal-persunal ma tistax tiġi iżolata. IL-KUMMISSJONI MA TANALIZZAX FID-DETTALL GĦALFEJN IL-PERSUNAL MA ATTENDIEX GĦAT-TAĦRIĠ IPPJANAT U (GĦAJR IT-TAĦRIĠ FL-ILSNA U TAĊ-ĊERTIFIKAZZJONI) B’MOD ĠENERALI MA TITTESTJAX IL-KISBA TA’ ĦILIET ĠODDA 47. Il-mapep tat-taħriġ ta’ membri tal-persunal individwali wrew il-kontribuzzjoni mistennija tat-taħriġ lejn l-iżgurar li l-Kummissjoni għandha l-ħiliet li teħtieġ biex tilħaq l-objettivi tagħha. Sabiex tkun taf jekk intlaħqux il-ħtiġijiet tat-tagħlim, il-Kummissjoni teħtieġ informazzjoni dwar: (a) jekk il-persunal attendiex għall-korsijiet ippjanati fil-mapep tat-taħriġ; (b) jekk il-persunal kisibx ħiliet ġodda b’suċċess. 48. Il-persunal ma attendiex għal 65 % tal-korsijiet tat-taħriġ ippjanati fil-mapep tat-taħriġ tiegħu fl-2010. Din is-sitwazzjoni teżagera l-livell veru ta’ nuqqas ta’ ssodisfar tal-ħtiġijiet tat-taħriġ identifikati fil-mapep tat-taħriġ (ara l-paragrafu 30). Madankollu l-Kummissjoni ma analizzatx fid-dettall ir-raġunijiet għan-nuqqas ta’ attendenza sabiex tistabbilixxi l-punt vera safejn il-ħtiġijiet identifikati fil-mapep tat-taħriġ ma ġewx issodisfati. 49. Testijiet biex ikejlu l-kisba ta’ għarfien u ħiliet huma limitati l-aktar għal korsijiet fl-ilsna u l-eżerċizzju ta’ ċertifikazzjoni (li permezz tiegħu l-uffiċjali mill-grupp ta’ funzjoni tal-Assistenti jistgħu jsiru membri tal-grupp ta’ funzjoni tal-Amministraturi).Ir-rati ta’ min għadda fl-2010 kienu 94 % għall-korsijiet fl-ilsna u 65 % għall-eżerċizzju ta’ ċertifikazzjoni. Madankollu 23 % tal-parteċipanti f’korsijiet fl-ilsna waqfu qabel iż-żmien. Konsegwentement 72 % biss ta’ dawk li reġistraw għat-taħriġ kisbu b’suċċess l-għarfien il-ġdid maħsub (ara l-Istampa 7). Taħriġ ieħor ma jittestjax ġeneralment jekk il-parteċipanti jkunux kisbu għarfien u ħiliet għalkemm hemm diskussjonijiet interistituzzjonali dwar l-evalwazzjoni li qegħdin iqisu l-introduzzjoni ta’ aktar testijiet biex jiġi ċċekkjat l-għarfien miksub fl-IT u fit-taħriġ ġenerali. Minbarra dan, id-DĠ Żvilupp u Kooperazzjoni — EuropeAid ippilota pre- u post-ittestjar f’xi wħud mill-korsijiet tal-e-learning [53]. HEMM SFORZI LIMITATI BIEX JIĠI EVALWAT IS-SIWI TA’ AZZJONIJIET GĦALL-IŻVILUPP FUQ IL-POST TAX-XOGĦOL 50. Il-perċezzjonijiet tal-impatt tat-taħriġ fuq il-post tax-xogħol ivarjaw. Id-DĠ jipperċepixxu li t-taħriġ organizzat lokalment huwa aktar iffukat fuq iż-żjieda fl-effiċjenza u fl-effettività fuq il-post tax-xogħol filwaqt li korsijiet ċentrali jiffukaw fuq żvilupp personali u għandhom inqas impatt fuq il-post tax-xogħol. Bil-kontra, id-DĠ Riżorsi Umani u Sigurtà jipperċepixxi li xi taħriġ lokali, pereżempju attivitajiet ta’ tagħlim fil-gruppi, għandu impatt limitat fuq il-post tax-xogħol. 51. Il-kwestjonarji ta’ rispons mibgħuta lill-parteċipanti minnufih wara l-kors ta’ taħriġ jinkludu għadd ta’ mistoqsijiet biex issir valutazzjoni ta’ jekk il-parteċipanti se jkunux jistgħu japplikaw it-tagħlim fuq il-post tax-xogħol [54]. Barra minn hekk, hemm xi sforzi biex jiġi stabbilit jekk attwalment setgħux japplikaw it-tagħlim fil-prattika. Pereżempju: (a) L-Istħarriġ tal-2010 tal-Opinjonijiet tal-Persunal staqsa lill-persunal jekk setax ipoġġi l-għarfien, miksub mit-taħriġ, fil-prattika f’xogħlu ta’ kuljum (70 % qalu li setgħu jagħmlu dan) [55]; (b) Għall-programm estern ta’ żvilupp tal-maniġment, minbarra l-evalwazzjoni direttament wara l-kors, hemm evalwazzjoni oħra tliet xhur wara li tistaqsi lill-parteċipanti jekk u kif applikaw it-tagħlim tagħhom fuq il-post tax-xogħol; (c) Il-persunal il-ġdid li jattendi għat-taħriġ ta’ Merħba matul l-ewwel jumejn tiegħu x-xogħol ma jirċevix il-formola ta’ evalwazzjoni SYSLOG ġenerali. Minflok, jintbagħtilhom kwestjonarju xi xhur wara l-kors ta’ taħriġ li jinkludi mistoqsijiet dwar jekk il-preżentazzjonijiet differenti jew it-temi ta’ taħriġ kinux siewja; (d) Il-proġett għat-titjib ta’ formoli ta’ evalwazzjoni jipproponi serje ta’ mistoqsijiet biex jitkejjel l-impatt tat-taħriġ tlieta sa sitt xhur wara l-kors; (e) Għall-korsijiet lokali d-DĠ Ambjent qiegħed iressaq l-enfasi tal-evalwazzjonijiet lejn riflessjoni tal-għarfien miksub u kif se jintuża (ara l-Kaxxa 4); (f) Għat-taħriġ taċ-ċertifikazzjoni, l-Iskola Ewropea tal-Amministrazzjoni tibgħat kwestjonarji lill-persunal ċertifikat sitta sa disa’ xhur wara l-ħatra tagħhom f’kariga AD, li jistaqsuh dwar kemm uża ta’ spiss il-ħiliet mitgħallma fil-programm. 67 % jgħidu li ta’ spiss jużaw il-ħiliet miksuba u 74 % jgħidu li t-taħriġ għenhom biex jagħmlu t-tranżizzjoni minn Assistent għal Amministratur [56]. 52. L-isforzi biex jitkejjel is-siwi tat-tagħlim fuq il-post tax-xogħol huma bbażati l-aktar fuq l-opinjonijiet tal-parteċipanti. Għalkemm il-maniġers għandhom irwol importanti x’jaqdu biex jiżguraw li t-taħriġ jikkorispondi mal-ħtiġijiet tal-organizzazzjoni (ara l-paragrafu 17) huwa rari li tintalab l-opinjoni tagħhom dwar is-siwi tat-taħriġ li jkun daħal għalih il-persunal. L-istħarriġ tal-verifika sab li 13 % biss tal-wiġġieba ntalbitilhom l-opinjoni tagħhom dwar l-effettività tal-korsijiet ta’ taħriġ li għalihom attendew il-persunal tagħhom u 10 % biss tal-wiġġieba ħasbu li tqiesu fehmiethom. IL-KAXXA 4 L-INIZJATTIVI TAD-DĠ AMBJENT SE JIRRIFLETTU FUQ L-GĦARFIEN MIKSUB U KIF SE JINTUŻA Id-DĠ Ambjent żviluppa l-formoli ta’ evalwazzjoni tiegħu stess li jiffukaw fuq it-tagħlim miksub u kif se jintuża, aktar milli fuq is-sodisfazzjon tal-persunal. Il-parteċipanti fil-kors ta’ ħiliet influwenti jintalbu jitħaddtu dwar il-kors mal-Kap tal-Unità tagħhom qabel ma jattendu. Fi tmiem il-kors ta’ tmexxija strateġika tad-DĠ Ambjent, il-parteċipanti jintalbu jagħmlu preżentazzjoni dwar aspett wieħed jew aktar tal-kors u biex jiżviluppaw l-ideat u kif, kieku, ipoġġuhom fil-prattika. Dan iħeġġeġ lill-parteċipanti jirriflettu dwar kif se jpoġġu t-tagħlim tagħhom fil-prattika. L-inizjattiva tad-DĠ Ambjent, biex il-ħarrieġa interni jiġu megħjuna jiksbu l-kunfidenza u l-ħiliet biex jikkowċjaw u jgħallmu b’mod intern, tintemm b’mod simili bi preżentazzjonijiet individwali mill-parteċipanti u rispons personali mill-ħarrieġ. Biex jiżguraw li l-parteċipanti huma konxji li jmisshom jitgħallmu xi ħaġa u jpoġġuha fil-prattika, il-korsijiet kollha għandhom il-għan jinkludu l-elementi li ġejjin: (a) taħdita bejn il-parteċipanti u l-Kap tal-Unità tagħhom dwar l-għanijiet għall-kors; (b) sessjoni matul il-kors dwar kif it-tagħlim għandu jitpoġġa fil-prattika; (c) segwitu, li jista’ jsir f’għamliet differenti: taħdita ta’ segwitu mal-Kap tal-Unità; Pjan ta’ Azzjoni; kors ta’ segwitu; preżentazzjoni, bħal fil-kors ta’ Tmexxija Strateġika. Sors: Il-QEA abbażi ta’ intervisti mad-DĠ Ambjent. 53. Madankollu l-opinjoni tal-parteċipanti dwar il-valur tat-taħriġ mhijiex sostitut affidabbli għall-fehmiet tal-maniġers dwar is-siwi tiegħu fuq il-post tax-xogħol. Pereżempju, l-Istampa 12 turi li 85 % tal-parteċipanti qiesu li t-taħriġ fl-ilsna laħaq l-objettivi tagħhom fl-2010, filwaqt li 64 % tal-maniġers li wieġbu għall-istħarriġ tal-verifika qiesu li t-taħriġ fl-ilsna għenu lill-persunal tagħhom jagħmlu xogħolhom aħjar. 54. Barra minn hekk, huwa rari li l-evalwazzjonijiet tal-effettività tal-azzjonijiet ta’ tagħlim jagħmlu referenza għal indikaturi tal-objettivi. Eżempju tal-użu ta’ indikatur bħal dan huwa għat-taħriġ taċ-ċertifikazzjoni fejn il-Kummissjoni timmonitorja l-għadd ta’ kandidati li kellhom suċċess fl-eżamijiet u li mbagħad jinħatru f’karigi ta’ Amministraturi (AD). Dan jindika s-siwi tat-taħriġ fuq il-post tax-xogħol (ara l-Istampa 13). 55. Indikaturi possibbli oħrajn jistgħu jkejlu l-użu mill-Kummissjoni ta’ azzjonijiet ta’ segwitu għall-appoġġ tal-persunal biex dan japplika dak li tgħallem. Azzjonijiet ta’ segwitu bħal dawn jistgħu jinkludu taħdidiet wara l-kors mal-maniġer tiegħu, valutazzjonijiet mill-parteċipanti sitt xhur wara l-kors u l-użu mill-komunitajiet ta’ prattika, l-ikkowċjar u l-mentoring. 56. Barra minn hekk, il-Kummissjoni għandha ftit li xejn informazzjoni dwar il-fehmiet tal-persunal jew tal-maniġers, jew mill-indikaturi tal-objettivi, fir-rigward tal-impatt taċ-ċaqliq minn impjieg għal ieħor fuq il-post tax-xogħol. Sabiex titkejjel l-effettività taċ-ċaqliq minn impjieg għal ieħor fid-DĠ Komunikazzjoni, l-uffiċjali ta’ gwida tal-karriera jikkuntattjaw lill-persunal wara rotazzjoni u disa’ xhur wara biex jistaqsuhom dwar il-motivazzjoni u l-integrazzjoni (ara l-Kaxxa 1). 57. F’DĠ oħrajn ma kienx hemm biżżejjed riżorsi biex jitwettqu intervisti ta’ segwitu għall-valutazzjoni tal-effettività taċ-ċaqliq minn impjieg għal ieħor. Il-mobbiltà tgħin sabiex il-persunal ikun jista’ jiżviluppa ħiliet sabiex jikkontribwixxi għall-ilħuq tal-objettivi tal-organizzazzjoni. Madankollu din tista’ tneħħi persunal b’esperjenza u hemm riskju li dawn ma jiġux sostitwiti b’mod li jgħin fl-ilħuq tal-għanijiet tal-organizzazzjoni. L-istħarriġ tal-verifika ta’ maniġers ta’ grad medju sab li 33 % biss tal-wiġġieba qiesu li l-proċeduri għas-sostituzzjoni tal-persunal kienu effettivi. L-ISTAMPA 12 EFFETTIVITÀ PERĊEPITA MILL-MANIĠERS U MILL-PARTEĊIPANTI +++++ TIFF +++++ Sors: Id-DĠ Riżorsi Umani u Sigurtà (fehmet il-persunal) u l-istħarriġ tal-verifika (fehmet il-maniġers). L-ISTAMPA 13 RATI TA’ SUĊĊESS TAL-KANDIDATI GĦAĊ-ĊERTIFIKAZZJONI +++++ TIFF +++++ Sors: Id-DĠ Riżorsi Umani u Sigurtà. IL-KUMMISSJONI MA TEVALWAX L-IMPATT TA’ AZZJONIJIET GĦALL-IŻVILUPP FUQ IR-RIŻULTATI TAL-ORGANIZZAZZJONI 58. Il-Kummissjoni ma tevalwax il-kontribuzzjoni tat-taħriġ u ċ-ċaqliq minn impjieg għal ieħor lejn l-ilħuq tar-riżultati tal-organizzazzjoni. Għaldaqstant m’għandhiex l-informazzjoni meħtieġa biex tidentifika u teżamina dawk il-każijiet fejn l-investiment fit-taħriġ ma rriżultax fit-titjib tal-prestazzjoni jew fl-ilħuq tal-objettivi u biex tirrevedi l-istrateġija tagħha għat-tagħlim u l-iżvilupp kif imiss. Il-Kummissjoni setgħet tidentifika indikaturi għall-kejl tal-impatt ta’ azzjonijiet varji għall-iżvilupp, pereżempju: (a) l-għadd ta’ tranżazzjonijiet proċessati mingħajr żbalji jew l-għadd ta’ sejħiet lill-Helpdesk biex titkejjel il-kontribuzzjoni tat-taħriġ fuq il-proċeduri finanzjarji jew tal-IT; (b) ir-riżultati milħuqa minn entità u l-motivazzjoni tal-persunal tagħha biex jitkejjel l-impatt tat-taħriġ tal-maniġment; (c) bidliet fil-kwalità tad-dokumenti biex titkejjel il-kontribuzzjoni tal-korsijiet fl-abbozzar amministrattiv; (d) il-kwantità u l-kwalità tax-xogħol tal-persunal li qiegħed isegwi ċaqliq minn impjieg għal ieħor biex titkejjel il-kontribuzzjoni tal-mobbiltà. KONKLUŻJONIJIET U RAKKOMANDAZZJONIJIET IL-KUMMISSJONI JMISSHA TALLINJA L-IŻVILUPP TAL-PERSUNAL MAL-ĦTIĠIJIET TAL-ORGANIZZAZZJONI MILL-QRIB 59. Il-Kummissjoni m’għandhiex biżżejjed informazzjoni konsolidata dwar il-ħiliet tal-persunal biex tippjana l-iżvilupp tal-persunal tagħha f’konformità mal-ħtiġijiet tal-organizzazzjoni. L-evalwazzjoni annwali li ntużat sal-2011 ma kinitx rekord affidabbli tal-ħiliet tal-persunal eżistenti u ma identifikax prestazzjoni insuffiċjenti b’mod affidabbli. Għalkemm kienet parti mis-sistema ta’ informazzjoni ta’ ġestjoni tar-riżorsi umani tal-Kummissjoni sa mill-2007, l-e-CV hija ta’ użu limitat għaliex għad m’għandhiex għodda ta’ tfittxija effettiva u l-maniġers tal-Kummissjoni għandhom aċċess għall-e-CVs ta’ 5 % biss tal-persunal. Is-sistemi għall-identifikazzjoni tar-riżorsi meħtieġa biex jiġu konfrontati l-isfidi tal-ġejjieni jiffukaw fuq għedud ta’ persunal aktar milli fuq ħiliet meħtieġa. Is-sistema l-ġdida ta’ evalwazzjoni tal-persunal introdotta fl-2012 u l-iżvilupp ulterjuri tal-e-CV għandhom il-għan li jtejbu l-informazzjoni disponibbli fuq il-ħiliet tal-persunal (ara l-paragrafi 8 sa 13). 60. L-istrateġija ta’ taħriġ minn fuq għal isfel ma turix b’mod konvinċenti kif se tikkontribwixxi għall-ilħuq tal-objettivi tal-politika tal-Kummissjoni. Ma hemm l-ebda strateġija għall-iżvilupp tal-persunal permezz ta’ ċaqliq minn impjieg għal ieħor għalkemm hemm xi inizjattivi li għandhom il-għan jallinjaw il-mobbiltà mal-objettivi tal-organizzazzjoni b’mod aħjar (ara l-paragrafi 14 sa 16). 61. Fuq livell operazzjonali, soluzzjonijiet ta’ tagħlim individwali kienu dokumentati f’mapep tat-taħriġ li ġejjin mid-djalogu annwali bejn il-Kapijiet tal-Unità u l-persunal tagħhom. Ġeneralment il-persunal jippjana ċ-ċaqliq tiegħu stess minn impjieg għal ieħor fil-kuntest ta’ suq tax-xogħol intern b’informazzjoni insuffiċjenti dwar il-ħiliet tal-persunal u l-postijiet vakanti ta’ impjiegi. Xi azzjonijiet ta’ żvilupp, pereżempju xi korsijiet fl-ilsna u ċaqliq minn impjieg għal ieħor, ma jindirizzawx il-ħtiġijiet tal-organizzazzjoni (ara l-paragrafi 17 sa 21). RAKKOMANDAZZJONI 1 Sabiex tallinja l-azzjonijiet għall-iżvilupp aktar mill-qrib mal-objettivi tal-organizzazzjoni l-Kummissjoni jmissha: (a) tiddetermina l-ħiliet prinċipali l-aktar relevanti għall-organizzazzjoni u tivvaluta l-prestazzjoni tal-persunal bi tqabbil magħhom waqt ir-reklutaġġ u regolarment matul il-karriera tiegħu; (b) tidentifika l-ħiliet meħtieġa biex jiġu konfrontati l-isfidi tal-ġejjieni bbażati fuq tbassir ta’ kif se tkun tidher l-organizzazzjoni fuq medda ta’ żmien medju; (c) tħejji strateġiji ta’ żvilupp tal-persunal multiannwali li turi b’mod konvinċenti kif it-taħriġ u l-mobbiltà għadhom il-għan jikkontribwixxu għall-ilħuq tal-għanijiet tal-organizzazzjoni permezz tat-tneħħija tad-diskrepanza bejn il-ħiliet eżistenti u dawk meħtieġa biex jiġu konfrontati l-isfidi attwali u tal-ġejjieni. RAKKOMANDAZZJONI 2 Sabiex tkompli tappoġġa dan il-proċess, il-Kummissjoni jmissha: (a) tiżgura li l-persunal kollu jlesti l-e-CV tiegħu; (b) tagħmel l-e-CV parti mit-taħdita annwali dwar il-ħtiġijiet tat-tagħlim u tal-iżvilupp bejn il-maniġers u l-persunal tagħhom sabiex iżommuha aġġornata; (c) tieħu l-passi meħtieġa biex tiżgura li l-maniġers għandhom aċċess xieraq għall-e-CVs tagħhom; (d) tiżviluppa għodda ta’ tfittxija effettiva għas-sistema tal-e-CV; (e) tagħmel użu sħiħ tal-e-CV, flimkien mal-pubblikazzjoni ta’ postijiet vakanti, sabiex ittejjeb l-identifikazzjoni ta’ kandidati xierqa; (f) tappoġġa lill-persunal fl-identifikazzjoni tal-ħtiġijiet tat-taħriġ qabel ma tqabbel dawn ma’ korsijiet tat-taħriġ speċifiku; (g) tapprova t-taħriġ għall-persunal, inkluż it-taħriġ fl-ilsna, meta jkun allinjat mal-interessi tas-servizz; (h) tappoġġa lill-persunal biex iħejju għal pjanijiet ta’ żvilupp tal-karriera fuq terminu ta’ żmien itwal, filwaqt li jitqies l-interess usa’ tad-DĠ, tal-Kummissjoni u tal-Istituzzjonijiet tal-UE rispettivi. (i) tappoġġa l-persunal fiċ-ċaqliq tiegħu minn impjieg għal ieħor permezz ta’ funzjoni ta’ gwida tal-karriera aktar viżibbli li tagħti pariri lill-persunal dwar opportunitajiet għall-iżvilupp u kif jagħmel l-aqwa użu minn ħilietu. IL-KUMMISSJONI TIPPROVDI FIRXA WIESGĦA TA’ OPPORTUNITAJIET GĦALL-PERSUNAL BIEX DAN JIŻVILUPPA 62. Il-Kummissjoni tipprovdi firxa wiesgħa ta’ opportunitajiet għall-persunal biex dan jiżviluppa permezz ta’ tagħlim formali u informali u permezz ta’ ċaqliq minn impjieg għal ieħor. Fl-2010, il-persunal ħa sehem f’medja ta’ 6,9 ijiem ta’ taħriġ formali. It-tagħlim informali mhuwiex reġistrat, iżda l-maniġers li wieġbu għall-istħarriġ tal-verifika stmaw li l-persunal qatta’ medja ta’ erbat ijiem f’taħriġ informali. Kull sena, 6 % tal-persunal jiċċaqalqu lejn DĠ ieħor u hemm ukoll opportunitajiet konsiderevoli għall-persunal biex dan jibdel l-impjieg fi ħdan l-istess DĠ (ara l-paragrafi 22 sa 28). IL-KUMMISSJONI GĦANDHA SSAĦĦAĦ L-AMBJENT TA’ TAGĦLIM TAGĦHA BIEX TIKKAPITALIZZA FUQ L-OFFERTA TA’ TAGĦLIM 63. Il-Kummissjoni ma ħolqitx ambjent ta’ tagħlim b’saħħtu biżżejjed biex jippermettiha tikkapitalizza fuq l-offerta estensiva ta’ tagħlim. L-Istampa 14 turi kif il-firxa wiesgħa ta’ opportunitajiet għall-iżvilupp titpaċa b’livelli ta’ parteċipazzjoni li jvarjaw, appoġġ limitat għall-applikazzjoni ta’ ħiliet ġodda fuq il-post tax-xogħol u rikonoxximent insuffiċjenti tal-persunal li jiżviluppa ħilietu. STAMPA 14 IL-KUMMISSJONI MA ĦOLQITX AMBJENT TA’ TAGĦLIM B’SAĦĦTU BIŻŻEJJED BIEX TIKKAPITALIZZA FUQ L-OFFERTA TA’ TAGĦLIM +++++ TIFF +++++ 64. Fl-2010, il-persunal attenda għal 35 % biss tal-korsijiet identifikati fil-mapep tat-taħriġ tiegħu. Għalkemm il-persunal tal-Kummissjoni ħa sehem f’medja ta’ 6,9 ijiem taħriġ fl-2010, 30 % tal-persunal ħadu sehem f’inqas minn jumejn taħriġ. Persunal ta’ età akbar u fi gradi ogħla jieħu sehem f’inqas taħriġ milli persunal ta’ età iżgħar fi gradi aktar baxxi. Barra minn hekk hemm rati għoljin ta’ assenzi u waqfiet qabel iż-żmien minn korsijiet fl-ilsna. Il-Kummissjoni ma timmonitorjax jekk il-persunal jiħux sehem f’korsijiet ta’ taħriġ ippjanati u m’għadhiex timmonitorja l-punt safejn hemm mobbiltà fi ħdan id-DĠ. Il-maniġers u l-persunal tal-Kummissjoni stess jagħtu xi taħriġ, iżda mhux biżżejjed biex jindikaw li l-iżvilupp tal-persunal huwa stmat biżżejjed mill-organizzazzjoni (ara l-paragrafi 29 sa 37). 65. Ġeneralment il-Kummissjoni tagħti appoġġ limitat biex ħiliet ġodda jiġu applikati fuq il-post tax-xogħol (ara l-paragrafi 38 u 39). 66. Is-sistema ta’ promozzjonijiet fis-seħħ sal-2011 ma għarfitx biżżejjed bejn wettieqa tajba li jiżviluppaw ħiliethom u wettieqa ta’ prestazzjoni fqira li ma jagħmlux dan. Dan in-nuqqas ta’ rikonoxximent jikkontribwixxi għar-riskju li l-persunal ma jkunx motivat biex jieħu sehem fil-firxa wiesgħa ta’ opportunitajiet ta’ żvilupp disponibbli. Is-sistema l-ġdida introdotta fl-2012 għandha l-għan li tagħmel distinzjoni aktar ċara bejn wettieqa tajba u dawk ta’ prestazzjoni fqira u mhux li tippromwovi dawk li l-prestazzjoni tagħhom hija taħt il-medja (ara l-paragrafi 40 sa 42). RAKKOMANDAZZJONI 3 Il-Kummissjoni jmissha tiżviluppa s-sistemi tagħha sabiex timmonitorja b’mod aktar effettiv: (a) jekk il-persunal attendiex għall-korsijiet obbligatorji li għalihom imisshom attendew; (b) kemm hemm membri tal-persunal li jbiddlu l-impjieg waqt li jibqgħu fi ħdan l-istess DĠ. RAKKOMANDAZZJONI 4 Il-Kummissjoni jmissha tħeġġeġ lill-persunal tagħha kollu biex jieħu sehem fil-firxa wiesgħa ta’ opportunitajiet għall-iżvilupp billi: (a) tagħti aktar rikonoxximent permezz tas-sistema ta’ evalwazzjoni u promozzjonijiet lill-impenn tal-persunal biex jiżviluppa ħilietu u dawk ta’ nies oħra, pereżempju billi jagħti t-taħriġ; (b) tindirizza l-kwistjoni ta’ prestazzjoni insuffiċjenti, u tinkludi l-għoti ta’ appoġġ ċentrali u xieraq kmieni kemm jista’ jkun għas-superjuri ġerarkiċi diretti fl-indirizzar ta’ diskrepanzi fil-ħiliet ta’ persunal bi prestazzjoni insuffiċjenti; (c) tuża t-taħdita annwali dwar il-ħtiġijiet tat-taħriġ biex tħeġġeġ lill-persunal ta’ età akbar fi gradi ogħla jżommu ħiliethom aġġornati u jaqsmu l-għarfien u l-esperjenza tagħhom ma’ oħrajn. RAKKOMANDAZZJONI 5 Il-Kummissjoni jmissha tittestja u tiċċertifika l-kisba ta’ ħiliet ġodda fejn huwa prattikabbli u tappoġġa l-applikazzjoni tagħhom fuq il-post tax-xogħol billi tipprovdi attivitajiet ta’ segwitu. IL-KUMMISSJONI GĦANDHA TEVALWA AĦJAR L-EFFETTIVITÀ TAL-AZZJONIJIET GĦALL-IŻVILUPP 67. Il-Kummissjoni tkejjel is-sodisfazzjon tal-persunal permezz ta’ azzjonijiet għall-iżvilupp, notevolment permezz ta’ kwestjonarji ta’ rispons mibgħuta lill-parteċipanti wara kors ta’ taħriġ. Barra minn hekk, il-Kummissjoni tikseb indikazzjonijiet aktar ġenerali tas-sodisfazzjon tal-persunal bit-taħriġ u biċ-ċaqliq minn impjieg għal ieħor permezz tal-Istħarriġ tas-Sodisfazzjon tal-Persunal imwettaq kull sentejn. 68. Madankollu l-Kummissjoni ma tanalizzax għalfejn il-persunal ma jattendix għal korsijiet identifikati fil-mapep tat-taħriġ tagħhom u l-firxa reali tal-ħtiġijiet mhux issodisfati. Lanqas ma tivvaluta jekk il-parteċipanti kisbux ħiliet ġodda (bl-eċċezzjoni prinċipali tat-taħriġ fl-ilsna). L-isforzi biex jiġi evalwat jekk il-ħiliet il-ġodda jintużawx fuq il-post tax-xogħol huma bbażati l-aktar fuq l-opinjonijiet tal-parteċipanti. Huwa rari li tintalab l-opinjoni tal-maniġers dwar l-effettività tal-korsijiet ta’ taħriġ li għalihom attendew il-persunal tagħhom, jew dwar l-impatt taċ-ċaqliq minn impjieg għal ieħor fuq il-post tax-xogħol. Huwa rari li l-Kummissjoni jkollha indikaturi tal-objettivi biex turi s-siwi tal-azzjonijiet għall-iżvilupp u l-kontribuzzjoni tagħhom għar-riżultati tal-organizzazjoni. Konsegwentement il-Kummissjoni m’għandhiex l-informazzjoni meħtieġa biex tinforma deċiżjonijiet dwar fejn għandha timmira r-riżorsi tat-tagħlim u tal-iżvilupp (ara l-paragrafi 43 sa 58). RAKKOMANDAZZJONI 6 Il-Kummissjoni jmissha tevalwa aħjar l-effettività tal-azzjonijiet għall-iżvilupp, bl-inklużjoni ta’: (a) indikaturi oġġettivi tal-progress lejn l-ilħuq tal-għanijiet tal-organizzazzjoni bħala riżultat ta’ azzjonijiet għall-iżvilupp; (b) analiżi tal-firxa ta’ ħtiġijiet tat-taħriġ mhux issodisfati; (c) testijiet tal-kisba ta’ ħiliet ġodda; (d) kejl tal-użu ta’ azzjonijiet għall-iżvilupp għall-appoġġ tal-persunal biex japplika dak li tgħallem, fuq il-post tax-xogħol; (e) l-analiżi tal-maniġers dwar l-effettività tal-azzjonijiet għall-iżvilupp; (f) l-opinjonijiet tal-persunal dwar is-siwi tal-azzjonijiet għall-iżvilupp fuq il-post tax-xogħol. Dan ir-rapport ġie adottat mill-Awla IV, immexxija mis-Sur Louis GALEA, Membru tal-Qorti tal-Awdituri, fil-Lussemburgu, fil-laqgħa tagħha tat- 22 ta’ Mejju 2012. Għall-Qorti tal-Awdituri +++++ TIFF +++++ Vítor Manuel da Silva Caldeira l-President [1] Il-Kard taċ-Ċifri Ewlenin għall-2011 tal-Kummissjoni. Fl- 1 ta’ Ġunju 2011 it-32949 membru tal-persunal tal-Kummissjoni kienu jikkonsistu fi 22526 uffiċjal, 1402 agenti temporanji, 5871 aġent fuq kuntratt, 2022 aġent lokali, 54 konsulent speċjali u 1074 aġent li jaqgħu taħt il-liġi nazzjonali. It-22526 uffiċjal kienu jikkonsistu fi 12032 amministratur (persunal AD) li minnhom 1502 kienu maniġers, u 10494 assistenti (persunal AST). [2] Il-persunal fuq kuntratti għal perjodu fiss jinkludu aġenti temporanji, aġenti fuq kuntratt, aġenti lokali, konsulenti speċjali u aġenti li jaqgħu taħt il-liġi nazzjonali. [3] Il-baġit għat-taħriġ tal-2010 kien jammonta għal EUR 31,1 miljun li minnhom EUR 4,5 miljun kienu għal istituzzjonijiet oħrajn. Fl-2011, tnaqqas b’5 % għal EUR 29,7 miljunu bi 11 % aktar fl-2012 għal EUR 26,3 miljun. [4] Id-Deċiżjoni tal-Kummissjoni E(2002) 729 tas- 7 ta’ Mejju 2002 dwar it-Taħriġ tal-Persunal. [5] COM(2000) 200 finali tal- 5 ta’ April 2000. [6] Linji Gwida dwar il-Mobbiltà, Komunikazzjoni lill-Kummissjoni SEC(2002)146 tat- 12 ta’ Frar 2002. [7] Ir-Regolament tal-Kunsill (KE, Euratom) Nru 723/2004 tat- 22 ta’ Marzu 2004 li jemenda r-Regolamenti tal-Persunal tal-uffiċjali tal-Komunitajiet Ewropej u l-Kondizzjonijiet tal-Impjieg ta' ħaddiema oħra tal-Komunitajiet Ewropej (ĠU L 124, 27.4.2004, p. 1). [8] Stħarriġ tal-2010 tal-Opinjonijiet fost il-persunal tal-Kummissjoni. [9] L-Anness 12, l-Artikolu 43 tar-Regolament (KE, Euratom) Nru 723/2004. [10] Il-punti ta’ promozzjoni mogħtija jistgħu jiġu influwenzati minn kemm il-persunal ikun qrib promozzjoni aktar milli minn valutazzjoni oġġettiva tal-prestazzjoni. Sabiex ikun hemm il-massimu ta’ promozzjonijiet fi ħdan DĠ, individwi jistgħu jingħataw punti ta’ promozzjoni li ma jistħoqqilhomx. Bi tweġiba għall-istħarriġ tal-verifika tal-maniġers ta’ grad medju, xi wħud mill-wiġġieba enfasizzaw kif inhuwa diffiċli li tingħata evalwazzjoni oġġettiva minħabba l-influwenza tal-eżerċizzju ta’ promozzjoni. [11] Prestazzjoni insuffiċjenti hija definita bħala l-livell ta’ prestazzjoni IV. Id-Deċiżjoni tal-Kummissjoni C(2008) 3028 tat- 18 ta’ Ġunju 2008 dwar dispożizzjonijiet ġenerali għall-implimentazzjoni tal-Artikolu 45 tar-Regolament tal-Persunal tiddeskrivi l-livelli ta’ prestazzjoni.: - Il-livell ta’ prestazzjoni IA: aspettattivi misbuqa b’mod konsistenti fir-rigward ta’ effiċjenza, abbiltà u kondotta fis-servizz; - Il-livell ta’ prestazzjoni IB: aspettattivi misbuqa ta’ sikwit; - Il-livell ta’ prestazzjoni II: aspettattivi li ntlaħqu għalkollox; - Il-livell ta’ prestazzjoni III: aspettattivi li ntlaħqu parzjalment; - Il-livell ta’ prestazzjoni IV: ma ntlaħqet l-ebda aspettattiva. [12] Ir-rapport ta’ progress l-aktar reċenti dwar il-mobbiltà fl-2007 wera li nofs iċ-ċaqliq tal-persunal (1350 minn 2700) kien assenjar mill-ġdid skont l-Artikolu 7 tar-Regolament tal-Persunal aktar milli postijiet vakanti ppubblikati skont l-Artikolu 29. [13] Ir-Rapport tal-Kummissjoni Ewropea tal-2011 dwar ir-Riżorsi Umani, p. 73. [14] It-tir ta’ 7,5 ijiem tagħlim formali jikkunsisti fi 3,5 ijiem taħriġ ġenerali, 1,5 ijiem taħriġ fl-IT u 2,5 ijiem taħriġ fl-ilsna. [15] L-implimentazzjoni tal-Politika ta’ Mobbiltà fir-Rapport dwar il-Progress tal-Kummissjoni għas-Sena 2006, Lulju 2007 u l-Implimentazzjoni tal-Politika ta’ Mobbiltà fir-Rapport dwar il-Progress tal-Kummissjoni għas-Sena 2005, Lulju 2006. [16] Ir-Rapport tal-Kummissjoni Ewropea tal-2011 dwar ir-Riżorsi Umani 2011, p. 74 sa 75 u r-Rapport tal-IAS dwar l-immaniġġar tar-riżorsi umani 2006. [17] Stħarriġ tal-2010 tal-Opinjonijiet tal-Persunal, p. 31. [18] Stħarriġ tal-2010 tal-Opinjonijiet tal-Persunal, p. 25. [19] Stħarriġ tal-2010 tal-Opinjonijiet tal-Persunal, p. 164. [20] Il-paragrafu 44 tar-Rapport Speċjali Nru 1/2011 Id-devoluzzjoni tal-ġestjoni tal-Kummissjoni tal-għajnuna esterna mill-kwartieri ġenerali tagħha rriżultat fi twassil tal-għajnuna mtejjeb? (http://eca.europa.eu). [21] L-istħarriġ tas-sodisfazzjon tal-klijent li sar bejn Ottubru 2009 u Marzu 2010 sab li 88 % tal-klijenti ta’ SCOP kienu sodisfatti u 72 % ħasbu li l-pariri mogħtija fl-intervista ċċaraw is-sitwazzjoni tagħhom. [22] Stħarriġ tal-2010 tal-Opinjonijiet tal-Persunal sab li 67 % tal-persunal ma kienx jaf li kien hemm is-servizzi offruti mill-iSCOP. [23] L-Unità ta' Taħriġ u Żvilupp hija magħmula minn 65 membru tal-persunal (55 fi Brussell u 10 fil-Lussemburgu). Il-kompitu prinċipali tagħha huwa li tagħti taħriġ ġenerali u fl-ilsna, fil-biċċa l-kbira b’kuntratti esterni. Fl-2008, hija impenjat EUR 14,3 miljun għall-organizzazzjoni ta’ 4000 kors b’madwar 133000 jiem tal-parteċipant (madwar 25 % tal-korsijiet u 50 % tal-jiem tal-parteċipant tat-taħriġ kollu tal-Kummissjoni). [24] L-Iskola Ewropea tal-Amministrazzjoni bdiet formalment fl-2005. Il-missjoni tagħha hija li tagħti taħriġ u opportunitajiet ta’ kwalità għoljin li jissodisfaw il-ħtiġijiet tal-istituzzjonijiet tal-UE u l-persunal tagħhom. [25] Jingħata taħriġ fl-ilsna għall-istituzzjonijiet kollha u għaldaqstant minbarra l-persunal tal-Kumissjoni hemm parteċipanti minn istituzzjonijiet oħrajn li mhumiex inklużi fl-Istampa 4. [26] Iċ-Ċentri ta’ Tagħlim fi Brussell u fil-Lussemburgu joffru firxa ta’ għajnuniet differenti ta’ tagħlim li jistgħu jkunu studjati fuq il-post jew inkella jiġu mislufa. [27] Pereżempju l-parteċipanti fl-External Management Development Programme (Programm Estern ta’ Żvilupp tal-Maniġment) jaqsmu t-tagħlim billi jagħtu sessjoni f’ħin l-ikel jisimha Management Matters Live , fejn jiktbu artiklu għall-pubblikazzjoni ta’ kull xahar Management Matters Live jew jipproduċu vidjo għall-Learning Channel. Il-parteċipanti fil-Fellowships Programme jippreżentaw ir-riċerka tagħhom b’vidjokonferenza mill-università tagħhom. Meta jiġu lura, ifasslu rapport dwar ir-riċerka tagħhom. [28] Iċ-ċifri jeskludu l-mobbiltà li ġejja mir-riorganizzazzjoni tas-servizzi fil-bidu tal-mandat tal-Kummissjoni attwali li laqtet madwar 1730 post (l-Abbozz tal-Baġit Ġenerali tal-Kummissjoni Ewropea għas-Sena Finanzjarja 2012: Id-Dokument ta’ Ħidma, il-Parti II: Nefqa tal-Kummissjoni għar-Riżorsi Umani, p. 67). [29] L-implimentazzjoni tal-Politika ta’ Mobbiltà fil-Kummissjoni, Rapport dwar il-progress għas-Sena 2006, Lulju 2007. [30] Stħarriġ tal-2010 tal-Opinjonijiet tal-Persunal, p. 25. [31] Dawk li rreġistraw għal korsijiet li ma jattendux għalihom mill-inqas b’mod parzjali jiġu reġistrati bħala assenti. Għall-korsijiet fl-ilsna, l-assenzi huma reġistrati għal kull lezzjoni mitlufa. [32] L-evalwazzjoni sabet li kwart tal-maniġers qablu għat-taħriġ fl-ilsna li ma jinkludux l-ilsna prinċipali użati għall-iskopijiet tax-xogħol. [33] Il-parteċipanti huma awtomatikament esklużi mill-kors fl-ilsien li għalih qegħdin jattendu jekk jilħqu ċertu għadd ta’ assenzi. [34] Il-korsijiet ta’ darbtejn fil-ġimgħa rrappreżentaw 48 % tal-korsijiet kollha fl-ilsna fl-2010. [35] Evaluation of the Involvement and Motivation of Older Commission Staff (above 50 years) (Evalwazzjoni tal-Involviment u tal-Motivazzjoni tal-persunal aktar anzjan tal-Kummissjoni) (’il fuq minn 50 sena)), Novembru 2008, Sommarju Eżekuttiv, p. vii. [36] KUMM(2011) 890 finali tat- 13 ta’ Diċembru 2011 - Proposta għal Regolament tal-Parlament Ewropew u tal-Kunsill li jemenda r-Regolamenti tal-Persunal għall-Uffiċjali u l-Kundizzjonijiet tal-Impjieg għall-Aġenti l-Oħra tal-Unjoni Ewropea. [37] L-Istandard tal-Kontroll Intern 4: L-evalwazzjoni u l-iżvilupp tal-persunal, jitlob li l-maniġment jiżgura li kull membru tal-persunal jattendi għallanqas għall-korsijiet ta’ taħriġ ta’ natura obbligatorja kif stabbilit fl-oqsfa strateġiċi tal-Kummissjoni u tad-DĠ. [38] Minn dawn, 26 % kienu Kapijiet tal-Unità għal inqas minn sena u għalhekk jista’ jkun li għadhom ma lestewx it-taħriġ. 31 % oħra kellhom ’il fuq minn erba’ snin esperjenza bħala Kap tal-Unità u jista’ jkun li ma jitqisux bħala "ġodda". It-43 % li kien jifdal kienu Kapijiet tal-Unità għal perjodu ta’ bejn sena u tliet snin u għalhekk kien imisshom attendew għall-programm obbligatorju ta’ taħriġ fil-maniġment, kollu kemm hu. [39] L-Istandard tal-Kontroll Intern 3: L-Allokazzjoni u l-Mobbiltà tal-Persunal, jitlob li tiġi monitorjata l-mobbiltà biex ikun żgurat li l-persuna xierqa tkun fl-impjieg xieraq fil-ħin xieraq. [40] Il-White Paper tal-2000 "Nirriformaw il-Kummissjoni" irrakkomandat aktar taħriġ mill-persunal tal-Kummissjoni stess bħala mezz ta’ promozzjoni ta’ kultura tat-tagħlim. [41] Stħarriġ tal-2010 tal-Opinjonijiet tal-Persunal, p. 25. [42] Stħarriġ tal-2010 tal-Opinjonijiet tal-Persunal, p. 25. [43] Nirriformaw il-Kummissjoni: White Paper – Il-Parti II: Pjan ta’ Azzjoni, p. 28. [44] L-Anness I tar-Regolament (KE, Euratom) Nru 723/2004, l-Anness IB u d-Deċiżjoni tal-Kummissjoni C(2008) 3028 tat- 18 ta’ Ġunju 2008 dwar dispożizzjonijiet ġenerali għall-implimentazzjoni tal-Artikolu 45 tar-Regolamenti tal-Persunal, p. 7. [45] Fis-sistema ta’ evalwazzjoni u promozzjonijiet li qiegħda tintuża sal-2011, il-persunal allokat fil-livell ta’ prestazzjoni IV ġie klassifikat bħala li kellu prestazzjoni insuffiċjenti. [46] Is-sistema l-ġdida ta’ evalwazzjoni mill-2012 għandha l-għan li tiżgura li ma jiġix promoss persunal bi prestazzjoni taħt il-medja. Il-punti ta’ promozzjoni mhumiex kumulattivi fis-sistema l-ġdida u l-promozzjoni m’għadhiex tingħata ladarba wieħed ikun skorra l-limitu ta’ punti. [47] Il-livell ta’ nuqqas ta’ sodisfazzjon tal-persunal bis-sistema ta’ evalwazzjoni u promozzjonijiet huwa indikat bil-għadd ta’ appelli kontra l-punti ta’ promozzjoni. Fl-2010, kien hemm xi 3400 appell li rrappreżentaw 16 % ta’ 21700 rapport. [48] L-Artiklu 24a tar-Regolamenti tal-Persunal jiddikjara: "Il-Komunitajiet stess għandha tiffaċilita [għandhom jiffaċilitaw] dak it-taħriġ u struzzjoni addizzjonali għall-uffiċjali kif inhu kompatibbli mal-ħidma tajba tas-servizz u ma’ l- [mal-] interessi. L-imsemmi taħriġ u struzzjoni għandu jkun ikkunsidrat għall-iskopijiet ta' promozzjoni fil-karriera tagħhom." Barra minn hekk, l-istandards ta’ evalwazzjoni komuni jeħtieġu rieda għall-iżvilupp ta’ għarfien u ħiliet ġodda permezz ta’ taħriġ biex jitqiesu bħala aspett ta’ mġiba. [49] Kienet fl-1959 l-ewwel darba li Donald Kirkpatrick ppropona t-teorija tal-evalwazzjoni tiegħu. Għal xogħlijiet aktar reċentri ara Donald Kirkpatrick and James Kirkpatrick, Evaluating Training Programmes – The Four Levels, 2006 (Donald Kirkpatrick u James Kirkpatrick, L-Evalwazzjoni ta’ Programmi ta’ Taħriġ – L-Erba’ Livelli). Il-mudell fuq erba’ livelli jintuża b’mod wiesa’ madwar il-komunitajiet tat-taħriġ. Il-Qorti għażlet il-mudell Kirkpatrick biex tistruttura l-valutazzjoni. [50] L-Istħarriġ tal-Opinjonijiet tal-Persunal tal-Kummissjoni wkoll ikejjel kemm huwa sodisfatt il-persunal bit-taħriġ, u sab li 74 % tal-persunal huma sodisfatti bil-korsijiet ċentrali u 71 % bil-korsijiet lokali (Stħarriġ tal-2010 tal-Opinjonijiet tal-Persunal, p. 34). [51] Stħarriġ tal-2010 tal-Opinjonijiet tal-Persunal, p. 45. [52] Evaluation of the Involvement and Motivation of Older Commission Staff (above 50 years) (Evalwazzjoni tal-Involviment u tal-Motivazzjoni tal-persunal aktar anzjan tal-Kummissjoni) (’il fuq minn 50 sena)), Novembru 2008, Sommarju Eżekuttiv, p. vii. [53] Blackboard, applikazzjoni tal-e-learning, fih alternattiva li tobbliga l-parteċipant jgħaddi minn test qabel ma jingħata aċċess għall-element li jmiss tal-modjul ta’ taħriġ. [54] L-ewwel dikjarazzjoni li l-parteċipanti jintalbu jivvalutaw hija "Dan il-kors kien relevanti għal xogħli". Hemm kaxxa tat-test liberu li tistaqsi "X’għajnuna/appoġġ teħtieġ inti biex timplimenta t-tagħlim tiegħek fuq il-post tax-xogħol/fl-impjieg?" Il-mistoqsija "Kemm kienet siewja din l-azzjoni ta’ taħriġ f’dak li għandu x’jaqsam mal-ilħuq tal-objettivi ta’ tagħlim tiegħek?" tista’ tirrifletti wkoll is-siwi tal-kors fuq il-post tax-xogħol. [55] Stħarriġ tal-2008 tal-Opinjonijiet tal-Persunal staqsa lill-persunal biex jivvaluta is-siwi ta’ tipi differenti ta’ taħriġ fuq il-post tax-xogħol u sab li 73 % kienu tal-fehma li t-taħriġ ġenerali kien siewi, 78 % raw siwi fit-taħriġ fl-IT u 76 % ħasbu li t-taħriġ fl-ilsna kien siewi. [56] Ir-Rapport ta’ Attività Annwali 2011 tal-Iskola Ewropea tal-Amministrazzjoni. --------------------------------------------------